title: Franz Schubert

text: Noin viisivuotiaana Franz Schubert otti viulutunteja isältään ja pianotunteja isoveljeltään. Vain seitsemän vanhana Schubert alkoi opiskella musiikkia arvostetun urkurin ja kapellimestarin Michael Holzerin johdolla. Schubert sai nyt soittaa paremmalla instrumentilla kuin kotonaan. Hän keskittyi pianoon ja viulunsoitto jäi taka-alalle.


title: Franz Schubert

text: 11-vuotiaana Schubert haki arvostetun opettajan Antonio Salierin oppiin. Musiikkiopisto, johon Schubert pääsi, oli maan tärkeimpiä. Salierin kerrotaan lausuneen Schubertista kuultuaan tämän laulua: ”Itse Jumalan on täytynyt opettaa Schubertia!” Musiikkiopistossa Schubert sai lukuisia uusia ystäviä ja hän alkoi tutustua muun muassa Wolfgang Amadeus Mozartin teoksiin. Hän myös kiinnostui oopperamusiikista. Schubert lähti musiikkiopistosta 16-vuotiaana.


title: Franz Schubert

text: Schubert oli mahdollisesti lapsinero, mutta sitä on vaikea arvioida, sillä monet hänen sävellyksistään ovat kadonneet. Varhaisin säilynyt teos on 13-vuotiaan Schubertin tekemä. Schubert sävelsi ensimmäisen sinfoniateoksensa 16-vuotiaana. Sen vuoksi on oletettavaa, että Schubertin ensimmäinen sävellys on tehty ennen 13 vuoden ikää. Schubert sävelsi ilmeisesti kirkkokuorolle 10-vuotiaana. Varhaisia tiedossa olevia sävellyksiä ovat esimerkiksi 32-sivuinen fantasia kahdelle pianolle (sävelletty keväällä 1810). Sitä seurasivat pian toinen pianokappale, kvintetto-alkusoitto, jousikvartetto sekä lukuisia lauluja.


title: Franz Schubert

text: Kuultuaan nämä teokset Salieri alkoi opettaa Schubertille soiton lisäksi myös säveltämistä ja musiikinteoriaa. 1810-luvun alussa Franz Schubert sävelsi erityisesti kamarimusiikkia. Säveltäjällä oli mahdollisuus soittaa omia kamarimusiikkisävellyksiään kotona, sillä hänen perheessään kaikki olivat osaavia soittajia.


title: Franz Schubert

text: Loppuvuodesta 1813 Schubert lähti musiikkiopistosta ja meni opettajaksi kouluun, jonka hänen isänsä omisti. Näin hänen ei tarvinnut suorittaa asepalvelusta. Antonio Salieri antoi Schubertille yhä yksityisopetusta säveltämisessä. Hän opetti Schubertille myös kirkkomusiikin säveltämistä, koska oli itsekin ansioitunut siinä. Vuonna 1814 Schubert sävelsi ensimmäisen messunsa. Sen ensiesitys tapahtui saman vuoden syyskuussa Lichtentalissa. Näin ollen se oli ensimmäinen Schubertin julkisesti esitetty teos. Schubert sävelsi samoihin aikoihin myös muita kirkkomusiikkisävellyksiä, kuten "Kyrien", "Salve Reginan" sekä kantaatin. Schubert sävelsi kantaatin tiettävästi vuonna 1812 kuolleen äitinsä muistoksi.


title: Franz Schubert

text: Samaan aikaan Schubert työskenteli myös ensimmäisen oopperansa, "Des Teufels Lustschlossin" (Paholaisen huvimaja) parissa. Vuonna 1815 Schubert sävelsi valmiiksi toisen sinfoniansa, jota pidetään yhtenä merkittävimmistä varhaissinfonioista. Se on erittäin kypsä vain 18-vuotiaan teokseksi. Pian valmistui myös kolmas sinfonia. Tämä aika oli Schubertin tuotteliainta. Hän sävelsi valtavasti erityisesti liedejä, orkesterimusiikkia ja näyttämöteoksia. Vuonna 1815 Schubert sävelsi vajaat 150 liediä ja seuraavana vuonna lähes yhtä paljon. Näihin aikoihin Schubert sävelsi esimerkiksi "Erlkönig"-liedin, josta tuli sittemmin hyvin suosittu. Erlkönig perustuu Johann Wolfgang von Goethen tunnettuun samannimiseen runoon.


title: Franz Schubert

text: Vuonna 1816 Schubert ystävystyi Franz von Schoberin kanssa. Von Schoberin toivomuksesta Schubert erosi opettajan virasta omistautuakseen täysin säveltämiselle. Schubertin täytyi muuttaa joksikin aikaa von Schoberin luokse asumaan, sillä hänellä ei enää ollut juuri tuloja. Merkittävimmät Schubertin vuonna 1816 säveltämät teokset olivat kaksi uutta sinfoniaa (neljäs ja viides) sekä kolme kantaattia. Viides sinfonia sai ensiesityksensä vasta säveltäjän kuoleman jälkeen. Mozart-henkisen, nykyään arvostetun teoksen kokoonpano on pienempi kuin ajan sinfonioissa yleensä. Esimerkiksi klarinetit, trumpetit ja patarummut on jätetty teoksesta kokonaan pois.


title: Franz Schubert

text: Vuonna 1817 Schubert muutti von Schoberin luota isänsä asuntoon. 1810-luvun loppupuolella Schubertin ystävä Johann Mayrhofer tutustutti tämän Johann Michael Vogliin, tunnettuun baritonilaulajaan, joka myöhemmin esitti paljon Schubertin säveltämiä liedejä.


title: Franz Schubert

text: Vuonna 1818 Schubert sävelsi italialaistyylisen alkusoiton, jonka on sanottu parodioivan tunnetun italialaisen oopperasäveltäjä Gioachino Rossinin musiikkia. Alkusoitto ensiesitettiin 1. maaliskuuta 1818 ja oli vasta toinen Schubertin julkisesti esitetty teos. Hiukan myöhemmin samana vuonna Schubert toimi jonkin aikaa musiikinopettajana kreivi Johann von Esterhazyn luona Zeleszissä. Hän ei kuitenkaan viihtynyt työssään kovin kauan ja palasi takaisin Wieniin jo saman vuoden loppupuolella.


title: Franz Schubert

text: Vuonna 1819 Schubert sävelsi yhden uransa merkittävimmistä kamarimusiikkiteoksista, ainoan pianokvintettonsa. Teos tunnetaan nykyään paremmin nimellä "Forellikvintetto", koska sen neljäs osa on muunnelma Schubertin aiemmin säveltämästä liedistä nimeltään "Die Forelle". Forellikvintetossa on kaikkiaan viisi osaa. Teoksessa on pianon lisäksi tavanomaisen jousikvartetin asemasta viulu, alttoviulu, sello ja kontrabasso.


title: Franz Schubert

text: Vuonna 1822 Schubert tutustui kahteen arvostettuun säveltäjään, Ludwig van Beethoveniin ja Carl Maria von Weberiin. Samoihin aikoihin hän alkoi myös säveltää tunnetuksi tullutta teostaan, joka nykyisin tunnetaan nimellä "Keskeneräinen sinfonia". Teoksesta oli ilmeisesti tarkoitus tulla muiden tuon ajan sinfonioiden tapaan neliosainen, mutta se jäi tuntemattomasta syystä kesken, ja se tunnetaan nykyään kaksiosaisena teoksena. Keskeneräinen sinfonia ensiesitettiin vuonna 1865. Siitä tuli pian romantiikan ajan tunnetuimpia sinfonioita (Schubertilla on myös joukko muita keskeneräisiä sinfonioita).


title: Franz Schubert

text: Vaikka 1810-luvun loppupuoli oli Schubertin tuotteliainta aikaa, säveltäjän kaikkein arvostetuimmat teokset syntyivät hänen viitenä viimeisenä elinvuotenaan. Vuoden 1823 touko–syyskuussa Schubert sävelsi laulusarjaa, joka julkaistiin vuonna 1824 nimellä "Die schöne Müllerin". Se oli sävelletty Wilhelm Müllerin kolme vuotta aikaisemmin julkaisemiin runoihin. Sen takia teoksesta on käytetty joskus myös nimitystä "Müllerlieder" ("Müller-laulut"). Nimeä ei kuitenkaan enää juuri käytetä, sillä neljä vuotta myöhemmin Schubert sävelsi toisen laulusarjan, "Winterreise", jonka sanoituksina oli niin ikään käytetty Müllerin runoja. Vuonna 1823 Schubert sävelsi myös oopperaa nimeltään "Fierrabras".


title: Franz Schubert

text: Vuonna 1824 eräs kreivi pyysi Schubertia säveltämään jonkin teoksen, jossa klarinetilla on tärkeä osa. Kreivi nimittäin itse soitti mielellään kyseistä soitinta. Näin syntyi tunnettu oktetto F-duuri. Oktetossa käytettiin jousi- ja puhallinsoittimia. Siinä oli vaikutteita wieniläisklassismista, erityisesti Ludwig van Beethovenin kamarimusiikkiteoksista.


title: Franz Schubert

text: Saman vuoden kesällä hän palasi Zelesziin, jossa hän oli viisi vuotta sitten toiminut jonkin aikaa musiikinopettajana. Unkarilaisen musiikin vaikutus on kuultavissa ainakin "Divertissement a l'Hongroisessa" ja a-molli-jousikvartetossa. Vuonna 1826 Schubert siirtyi takaisin Wieniin, jossa hän pysyi elämänsä loppuun asti lukuun ottamatta lyhyttä matkaa Graziin vuonna 1827.


title: Franz Schubert

text: Schubertin terveys alkoi hänen viimeisinä elinvuosinaan nopeasti huonontua. Silti hän sävelsi vielä eräitä mestariteoksia, kuten laulusarjan "Winterreise" (1827), joka sisältää yhteensä 24 laulua. Sarja on nykyään vähintään yhtä tunnettu kuin neljä vuotta aikaisemmin sävelletty "Die schöne Müllerin". Muita vuosina 1827–1828 sävellettyjä teoksia olivat muun muassa "Fantasia pianolle ja viululle", kaksi pianotrioa, yksi messu sekä C-duuri-jousikvintetto, unohtamatta loisteliasta (Schubertin viimeistä) pianosonaattia nro 21 B-duuri.


title: Franz Schubert

text: Schubert kuoli veljensä Ferdinandin asunnossa Wienissä 19. marraskuuta 1828 ainoastaan 31-vuotiaana. Hän oli taistellut syfilistä vastaan vuodesta 1822 tai 1823 lähtien. Kuolinsyy oli todennäköisesti lavantauti. Myös elohopeamyrkytystä on epäilty. Schubert haudattiin hänen omasta toivomuksestaan Ludwig van Beethovenin viereen. Vuonna 1888 sekä Beethovenin että Schubertin haudat siirrettiin Wienin keskushautausmaalle, jonne on haudattu myös muita kuuluisia säveltäjiä kuten Johannes Brahms ja Johann Strauss nuorempi.


title: Franz Schubert

text: Vuonna 1838, kymmenen vuotta Schubertin kuoleman jälkeen, saksalainen säveltäjä Robert Schumann löysi matkalla Wienissä ollessaan Schubertin C-duuri-sinfonian partituurin. Partituuri vietiin Leipzigiin ja sinfonia ensiesitettiin siellä samana vuonna. Robert Schumannin tiedetään sanoneen, että teos oli paras instrumentaalisävellys sitten Ludwig van Beethovenin kuoleman 1827. Tämä Schubertin yhdeksäs, ”Suuri sinfonia”, on hänen melodisimpia ja tunnetuimpia teoksiaan. Schumannin ystävä, Franz Liszt, sovitti myös 50 Schubertin säveltämää liediä pianolle. Vuonna 1872 Schubertille pystytettiin muistomerkki Wienin Stadtparkiin.


title: Franz Schubert

text: Schubert itse antoi vain noin viidellekymmenelle teokselleen opusnumeron. Musiikintutkija Otto Erich Deutsch laati vuonna 1951 Schubertin teoksista kronologisen luettelon, jonka vuoksi Schubertin sävellyksistä puhuttaessa käytetään yleensä Deutschin niille antamia numeroita, joita kutsutaan D-numeroiksi; esimerkiksi kahdeksannen sinfonian ("Keskeneräinen") tunnus on D. 759.


title: Franz Schubert

text: Schubert oli jo nuorena taitava säveltäjä, ja hän ehti kirjoittaa paitsi suuren määrän teoksia myös hyvin monenlaista musiikkia lyhyen elämänsä aikana. Schubert sijoittuu Beethovenin tavoin klassismin ja romantiikan taitteeseen. Kuitenkin monesti Schubertia pidetään ensimmäisenä romanttisena säveltäjänä. Hän kehitti saksalaista yksinlaulua, liediä vakavasti otettavaksi musiikinlajiksi ja jätti sen saralla ylivertaisen perinnön. Hänen laulunsa ovat usein läpisävellettyjä. Sen sijaan esimerkiksi pianosonaateissa Schubert nojasi joskus suoraan toisen säveltäjän rakenneideaan. Hänen melodinen ja harmoninen kirjoittamisensa on nerokasta, kaikissa teostyypeissä. Yllättävät modulaatiot ja varsinkin hitaiden osien erityinen mystisyys ovat hänen tuotannossaan romantiikkaan viittaavia tyylipiirteitä, mutta klassismi kuuluu Schubertissa myös selkeästi.


title: Franz Schubert

text: Schubert ei kirjoittanut konserttoa millekään soittimelle, mutta kaikkia muita teostyyppejä hän kirjoitti: useita messuja, sinfonioita, sonaatteja ja oopperoita sekä valtavasti liedejä, piano- ja kamarimusiikkia. Schubertin tuotannosta puuttuvia piano- ja viulukonserttoja on avoimesti ihmetelty. Hänen eräästä sonaatistaan on sittemmin sovitettu sellokonsertto. Schubertin vokaalimusiikista myöhäiset oopperat ovat pienten asiantuntijapiirien arvostamia mestariteoksia, eivätkä ole saavuttaneet liedien kaltaista yleistä arvostusta tai suosiota. Hänen orkesterisävellyksistään tunnetuimpia ovat viimeiset sinfoniat, 8. (”Keskeneräinen sinfonia”) ja 9. (”Suuri”), jotka luetaan romantiikan sinfoniikan perusteoksiksi. Schubertin musiikin tunnetuimpia melodioita ovat esimerkiksi yksinlaulu "Die Forelle", eräästä liedistä sovitettu monenlaisina soitinsovituksina kuultu serenadi, 9. sinfonia ja kirkkosävellys "Ave Maria".


title: Leo Ornstein

text: Leo Ornstein (2. joulukuuta 1892 Krementšuk, Ukraina – 24. helmikuuta 2002 Green Bay, Yhdysvallat) oli ukrainalaissyntyinen mutta 1907 Yhdysvaltoihin muuttanut pianisti ja säveltäjä. Hän sai 1910-luvulla huomattavaa suosiota pianistina, mutta vetäytyi myöhemmin hiljaisempaan opetus- ja sävellystyöhön. Ornstein oli taustaltaan juutalainen, mutta ateistinen uskoltaan. Hänen isänsä oli kanttori.


title: Leo Ornstein

text: Ornstein syntyi oletettavasti vuonna 1892, vaikkakin eri lähteissä mainitaan myös vuosi 1893. Hän opiskeli Pietarin konservatoriossa Aleksandr Glazunovin johdolla. Muutettuaan Yhdysvaltoihin hän meni vuonna 1918 naimisiin Pauline Mallet-Prevostin kanssa.


title: Leo Ornstein

text: Ornsteinin opettaja Bertha Fiering Tapper oli mukana hänen ensimmäisellä ulkomaankiertueellaan vuonna 1910. Pianisti tutustui useisiin Euroopan merkittäviin musiikillisiin vaikuttajiin. New Yorkissa hänen ensimmäinen esiintymisensä oli 1911.


title: Leo Ornstein

text: Ornsteinin ohjelmistoon kuului muun muassa Isaac Albénizin, Arnold Schönbergin, Claude Debussyn, Maurice Ravelin, Aleksandr Skrjabinin, César Franckin ja Béla Bartókin tuotantoa. Pianistintyönsä ohella hän sävelsi omaa musiikkiaan.


title: Leo Ornstein

text: Osa Ornsteinin teoksista oli moderneja ja atonaalisia, mutta mukaan mahtui myös tyylillisesti vanhanaikaisempaa taidemusiikkia. Ornstein ei kuitenkaan välittänyt muodista, vaan sävelsi sillä tyylillä kuin ”mitä musiikki vaati”.


title: Leo Ornstein

text: Ornsteinin konserttiura alkoi hiipua 1920-luvulla. Pianisti piti satunnaisia konsertteja noin vuoteen 1933 saakka, minkä jälkeen häntä ei enää nähty julkisuudessa.


title: Leo Ornstein

text: Ornstein perusti vaimonsa kanssa musiikkikoulun Philadelphiaan. Huomattava osa säveltäjän energiasta meni opetustyöhön laitoksessa, joka kasvoi merkittävästi toisen maailmansodan aikana.


title: Leo Ornstein

text: Ornstein päätti omistautua sävellystyölleen täysin 1950-luvulla. Hän ei ilmeisesti ollut juurikaan kiinnostunut julkisesta tunnustuksesta, vaan oletti, että ajan henkeen sopimaton tuotanto saisi arvostusta vasta hänen kuolemansa jälkeen.


title: Leo Ornstein

text: Ornstein teki pari vuosikymmentä hiljaista sävellystyötä, mutta 1970-luvulla yleinen kiinnostus häntä kohtaan heräsi uudelleen. Säveltäjä asui Teksasissa, ja hänen musiikistaan tehtiin useita levytyksiä. Ornsteinin vaimo Pauline Mallet-Prevost kuoli vuonna 1985. Pari oli ollut naimisissa 67 vuotta.


title: Leo Ornstein

text: Ornsteinin viimeinen suurempi teos oli vuonna 1990 julkaistu kahdeksas pianosonaatti.


title: Leo Ornstein

text: Ornstein eli poikkeuksellisen pitkäikäiseksi. Hän täytti 1990-luvun alussa jo sata vuotta ja kuoli vasta 108- tai 109-vuotiaana Wisconsinissa 2002.


title: Dilemma

text:
Dilemma (, "kaksois-olettamus") eli pulma on ongelma, johon on olemassa vähintään kaksi mahdollista vastausta. Retoriikassa vastaukset ovat usein epätyydyttäviä, mutta vastausten ei välttämättä pidä olla epätyydyttäviä, jotta ongelma voitaisiin luokitella dilemmaksi. Tyydyttävätkin vastaukset tekevät siis ongelmasta dilemman. Propositiologiikassa käytettäven symbolein dilemma voidaan esittää muodossa:
formula_1
Selväsanaisesti sanottuna se tarkoittaa: ”Lause A tai lause B tiedetään todeksi, mutta molemmat tuottavat lauseen C, joten lauseiden A ja B saamista totuusarvoista riippumatta ne tuottavat joka tapauksessa lauseen C.”


title: Dilemma

text: Esimerkkinä dilemmasta on muna vai kana -kysymys. Retoriikassa dilemmaa hyödynnetään kysymyksissä, joihin ei välttämättä voi antaa totuudenmukaista vastausta. Esimerkiksi seuraavaan kysymykseen on olemassa kaksi vaihtoehtoa, jotka tuottavat molemmat saman lopputuloksen: ”Oletko lakannut pahoinpitelemästä aviopuolisoasi?” Oli vastaus mikä tahansa, kysymys vihjaa, että vastaaja on joka tapauksessa aiemmin hakannut aviopuolisoaan. Vaihtoehdoksi ei anneta sitä, ettei ole alun perinkään hakannut aviopuolisoa.


title: Mountain

text: Mountain on yhdysvaltalainen rockyhtye, joka on perustettu New Yorkissa (Long Island) vuonna 1969. Yhtyeen merkittävin vaihe oli 1970-luvun alussa. Yhtyeen musiikkia voidaan luonnehtia blues-vaikutteiseksi hard rockiksi ja Mountainia pidetäänkin yhtenä varhaisimmista heavy metal -yhtyeistä. Sitä on usein verrattu englantilaiseen Cream-yhtyeeseen, jonka tuottajana yhtyeen basisti Felix Pappalardi toimi tuoden samoja vaikutteita myös Mountainiin. Yhtyeen alkuaikojen musiikillisina johtohahmoina toimivat laulaja-kitaristi Leslie West ja laulaja-basisti Felix Pappalardi.


title: Mountain

text: Vuonna 1968 tapasi Cream-yhtyeen tuottajana toiminut Felix Pappalardi newyorkilaisessa studiossa kitaristi Leslie Westin yhtyeineen. Pappalardi ihastui etenkin Westin kitarointiin ja lupautui tuottamaan yhtyeen ensimmäisen albumin. Sittemmin hän toimi tuottajana myös Mountainin seuraavilla levyillä vuoteen 1975 saakka. Basistin puuttuessa Pappalardi päätti itse soittaa basso-osuudet ja niin hänestä tulikin yhtyeen basisti. Muita muusikoita yhtyeessä olivat rumpali N. D. Smart ja kosketinsoittaja Norman Landsberg. Ensimmäinen levy julkaistiin kuitenkin Leslie Westin sooloalbumina vuonna 1969 ja sen nimi oli "Mountain" (suom. "vuori", nimi tullee ylipainoisen kitaristin silloisesta fyysisestä olemuksesta). Pian levyn ilmestymisen jälkeen Pappalardi ja West päättivät jatkaa yhtyeen toimintaa Mountain-nimellä. Ensimmäiseksi varsinaiseksi kokoonpanoksi muodostui West, Pappalardi, Smart ja uutena soittajana kosketinsoittaja Steve Knight.


title: Mountain

text: Yhtye lähti kiertueelle ja sen neljäs esiintyminen tapahtui Woodstockin festivaaleilla elokuussa 1969 lähes puolen miljoonan ihmisen edessä. Pian festivaalin jälkeen rumpali N. D. Smart sai lähteä ja tilalle otettiin kanadalaissyntyinen Laurence "Corky" Laing. Kokoonpano levytti albumin "Climbing!" vuonna 1970. Levyltä löytyvät ehkä yhtyeen tunnetuimmat kappaleet "Mississippi Queen" ja Cream-yhtyeen Jack Brucen säveltämä "Theme From An Imaginary Western". Levyä myytiin hyvin ja se nousi Yhdysvalloissa Top 20:een. Seuraavana vuonna ilmestyi "Nantucket Sleighride" -albumi, joka myös menestyi hyvin ja jota monet pitävät yhtyeen parhaana. Albumin nimikappale oli vuosikausia englantilaisen ajankohtaisohjelman "Weekend World" tunnusmusiikkina. Yhtyeen seuraava, puoliksi studio- ja puoliksi livealbumi "Flowers of Evil" ei vahvoista kappaleista huolimatta menestynyt enää yhtä hyvin. Monet kiertueet ja runsaat esiintymiset alkoivat näkyä myös luovuuden hiipumisena, minkä seurauksena vuoden 1972 puolivälissä yhtye hajosi ja jäsenet lähtivät muihin projekteihin. Samana vuonna julkaistiin vielä livealbumi "The Road Goes Ever On".


title: Mountain

text: Felix Pappalardin kuulo alkoi vaurioitua yhä pahemmin ja hän lopetti esiintymisen palaten tuottajan töihin. West ja Laing perustivat yhdessä Jack Brucen kanssa West, Bruce & Laing -yhtyeen. Mountainin tauko jäi kuitenkin lyhyeksi, kun vuoden 1973 lopussa Pappalardi ja West kokosivat yhtyeen uudelleen Japanin kiertuetta varten. Tässä kokoonpanossa muita soittajia olivat rumpali Allen Schwarzberg ja kitaristi-kosketinsoittaja Robert Mann. Vuonna 1974 julkaistiin Japanin kiertueella äänitetty tupla-livealbumi "Twin Peaks". Samana vuonna Corky Laing palasi rumpaliksi ja toiseksi kitaristiksi tuli David Perry. Perry oli afroamerikkalainen ja muut yhtyeen jäsenet sanoivat leikkisästi hänen "tuovan väriä" yhtyeeseen. Tämä kokoonpano levytti "Avalanche"-albumin. Albumi ei kuitenkaan menestynyt aiempien tapaan ja vuoden 1975 Englannin kiertueen jälkeen yhtye hajosi. Leslie West keskittyi soolouraan ja häneltä ilmestyi kaksi levyä, joista ensimmäinen "The Great Fatsby" 1975 ja sitä seuraava "The Leslie West Band" 1976. Molemmilla levyillä oli mukana myös Corky Laing, mutta pitkään jatkunut ylirasitus ja päihteiden käyttö vaikeuttivat toimintaa ja West vetäytyi aktiiviuralta sivuun.


title: Mountain

text: 1980-luvun alussa Pappalardi ja West kokeilivat Mountainin uudelleenkokoamista. Tämä kuitenkin päättyi tragediaan, kun Felix Pappalardin vaimo, Mountainin kappaleiden sanoittajana ja levynkansien suunnittelijana toiminut Gail Collins, ampui hänet vuonna 1983. West ja Laing kasasivat yhtyeen uudelleen ja vuonna 1985 julkaistiin albumi "Go For Your Life", jonka myötä yhtye teki menestyksekkään kiertueen Deep Purplen lämmittelijänä. Basistina toimi Mark Clarke (Colosseum, Uriah Heep, Tempest).


title: Mountain

text: Seuraavaa Mountain-albumia saatiin odottaa vuoteen 1996, jolloin "Man's World" -albumi julkaistiin. Sitä seuraava albumi, "Mystic Fire", julkaistiin 2002. Lisäksi 2000-luvulla on julkaistu monia kokoelma- ja arkistolivealbumeja, sekä myös konserttitaltiointeja DVD:nä. Tuorein studioalbumi "Masters of War" julkaistiin vuonna 2007. Albumilla yhtye versioi Bob Dylanin kappaleita. Vuonna 2008 yhtye teki laajan Yhdysvaltain kiertueen Joe Satrianin yhtyeen kanssa. Basisteina Mountainissa ovat viime vuosina olleet Richie Scarlet ja viimeisimpänä Rev Jones.


title: Mountain Dew

text: Mountain Dew (Yhdysvalloissa nyk. Mtn Dew; ) on PepsiCo:n valmistama virvoitusjuoma. Mountain Dew on Yhdysvaltain kolmanneksi suurin virvoitusjuomatavaramerkki. Juoma on sokeroidun sitruunan makuinen. Mountain Dew sisältää kofeiinia saman verran kuin markkinoiden kolajuomat.


title: Mountain Dew

text: Yhdysvalloissa ja Uudessa-Seelannissa Mountain Dew'ssä on korkeampi kofeiiniannos kuin muissa virvoitusjuomissa, kuten Pepsissä ja Coca-Colassa. Kuitenkin joissain Yhdysvaltain osavaltioissa, Kanadassa ja Australiassa myytävässä Mountain Dew’ssä ei ole lainkaan kofeiinia.


title: Mountain Dew

text: Edellä mainittujen valtioiden lisäksi Mountain Dew’tä myydään Islannissa, Venäjällä, Norjassa, Virossa, Puolassa, Bulgariassa, Saksassa ja Sveitsissä. Suomen markkinoille se tuli vuonna 2002.


title: Mountain Dew

text: Perinteisen Mountain Dew’n lisäksi markkinoilla on myös vadelman ja sitruunan makuinen Mountain Dew Supernova. Yhdysvalloissa myydään Mountain Dew’stä myös joitakin erikoisversioita, kuten ”Diet Mountain Dew”, ”Mountain Dew Code Red”, ”Diet Mountain Dew Code Red”, ”Mountain Dew White out”, ”Mountain Dew Voltage”, sekä Halo-pelisarjan että World Of Warcraftin sponsoroimaa, rajoitetun ajan makua ”Mountain Dew Game Fuel”. Taco Bell -pikaruokaketju tarjoaa yksinoikeudella erikoismakuvaihtoehtoa ”Mountain Dew Baja Blast”, myös ”Mountain Dew Live Wire” on valikoimissa.


title: Mountain Dew

text: Juoma sai alkunsa jo vuonna 1940 Tennesseen osavaltiossa. Tuotemerkin loivat veljekset, Barney ja Ally Hartman. Tätä lime- ja sitruspohjaista limonadia käytettiin aluksi viskin laimentamisessa.


title: Mountain Dew

text: Sitruunasooda


title: Fredi

text: Matti Kalevi Siitonen, taiteilijanimeltään Fredi, (s. 23. heinäkuuta 1942 Mikkeli) on suomalainen viihdetaiteilija ja muusikko. Fredi on julkaissut 13 studioalbumia, useita kokoelmia ja singlejä, joista kultalevyrajan ylittäneitä on myyty yli 177 000 kappaletta.


title: Fredi

text: Fredin yksi tunnetuimmista kappaleista on Juha Vainion sanoittama ”Kolmatta linjaa takaisin”. Muita tunnettuja kappaleita ovat muun muassa ”Pieni nukke”, ”Milloinkaan en löydä samanlaista”, ”Vippaa mulle viitonen” ja ”Puhu hiljaa rakkaudesta”.


title: Fredi

text: Fredi on myös edustanut kahdesti Suomea Eurovision laulukilpailussa. Äänialaltaan Fredi on tenori.


title: Fredi

text: Matti Siitonen asui 1960-luvun alussa Hämeenlinnassa, jossa hän perusti Five Pennies -nimisen folkyhtyeen. Hänen sanottiin muistuttavan Kiviset ja Soraset -piirrossarjan Retu Kivistä eli Fred Flintstonea, joten hän sai lempinimekseen ja myöhemmin taiteilijanimekseen Fredin. Siitonen aloittikin soolouransa folklaulajana nimellä Folk-Fredi. Hänen tunnetuin laulunsa tältä ajalta on ”Roskisdyykkarin balladi”.


title: Fredi

text: Armeija-aikoinaan Siitonen perusti RUK:n kurssitovereidensa Georg Dolivon, Ismo Sajakorven ja Ilkka Hemmingin kanssa The Stone Faces -viihdyttäjäkvartetin, joka tuli myöhemmin tunnetuksi nimellä Kivikasvot. Kvartetista tuli suosittu ja heidän 1970-luvulla esitetty televisiosarjansa oli Suomen katsotuimpia.


title: Fredi

text: Syksyllä 1973 Kivikasvot-ohjelman loppuosassa Fredi osoitti erikoisen huumorintajunsa: hän esiintyi pukeutuneena laajahelmaiseen kultalameeleninkiin päässään puoli metriä korkealla tekoananaksella koristettu hattu. Hän parodioi kuuluisaa revyytähti Carmen Mirandaa, joka tuli tunnetuksi nimenomaan korkeista itse tekemistään hedelmähatuista: hän oli hyvin pienikokoinen nainen ja teki itseään näkyvämmäksi näin. Vitsin kärki oli siinä, että Fredi puolestaan on keskikokoa isompi mies. Kuva hänestä tässä asussa julkaistiin jo vuonna 1971 Suosikin kansikuvana.


title: Fredi

text: Vuonna 1974 Fredi julkaisi kaikkien aikojen myydyimmän albuminsa "Avaa sydämesi mulle". Levy valittiin myös vuoden parhaaksi kotimaiseksi albumiksi, ja sen nimikappale ”Avaa sydämesi mulle” sijoittui toiseksi Syksyn sävelessä. Se julkaistiin levyn ensimmäisenä singlenä ja nousi kaikkien mahdollisten listojen kärkeen ja oli yksi vuoden myydyimmistä singleistä. Levyltä irrotettiin myös single ”Vihreät niityt / Rakkaus syttyy rakkaus sammuu”.


title: Fredi

text: Fredi on edustanut Suomea Eurovision laulukilpailussa kahdesti, ensimmäisellä kerralla kappaleella ”Varjoon – suojaan” vuonna 1967 ja toisen kerran Fredi ja ystävät -ryhmän johtajana kappaleella ”Pump pump” vuonna 1976. Jälkimmäinen sijoittui kilpailussa 11. sijalle. Kappale on vuoden 1976 albumilla "Laula kanssain", jonka nimikappale nousi ”Pump pump” -kappalettakin suuremmaksi hitiksi. Levyllä on myös suomenkielinen versio rock-klassikosta ”Have You Ever Seen the Rain” nimellä ”Sataa”. Albumi myi kultaa.


title: Fredi

text: Vuonna 1978 Fredi julkaisi yhden arvostetuimmista albumeistaan "Tänään Fredi", jolta julkaistiin singlet ”Elää mä sain” ja ”Se outoa on”. Kappaleen alkuperäisen instrumentaaliversion nimellä ”Magic Fly” esitti ranskalainen elektronisen musiikin yhtye Space.


title: Fredi

text: Matti Siitonen on tehnyt lauluja myös muille artisteille. Yksi tunnetuimmista on Katri Helenan vuoden 1979 Eurovision laulukilpailussa laulama ”Katson sineen taivaan”.


title: Fredi

text: Fredi konsertoi 2003 Petri Laaksosen ja Pepe Willbergin kanssa Poptenorit-triossa. Vuonna 2005 Frediltä ilmestyi pelkästään cover-versioita sisältänyt albumi "Muuttuvat laulut". Syksyllä 2007 ilmestyi Fredin viimeisin studiolevy "Soittaja".


title: Fredi

text: Vuonna 2010 Fredi isännöi kuusiosaista SuomiTV:n keskusteluohjelmaa, ”Fredin Vieraana”. Se sai myöhemmin jatkotuotantokauden.


title: Fredi

text: Hän näytellyt elokuvassa "Vääpeli Körmy – taisteluni", ja esiintynyt ääninäyttelijänä animaatioelokuvan "Notre Damen kellonsoittaja" suomenkielisessä versiossa.


title: Fredi

text: Siitonen on ollut naimisissa vuodesta 1969 lähtien Helsingin entisen kaupunginjohtajan, Kokoomuksen ex-europarlamentaarikon ja entisen Mainostelevision kuuluttajan, ylipormestari Eva-Riitta Siitosen kanssa. He tutustuivat toisiinsa Kulosaaren Casinolla vuonna 1967. Heillä on kaksi lasta, joista edesmennyt tytär Hanna-Riikka Siitonen tuli tunnetuksi muun muassa Taikapeili-duon jäsenenä.


title: Mike Portnoy

text: Michael Stephen ”Mike” Portnoy (s. 20. huhtikuuta 1967 Long Beach, New York, Yhdysvallat) on yhdysvaltalainen muusikko, joka tunnetaan progressiivista metallia soittavan Dream Theaterin entisenä rumpalina, lauluntekijänä, taustalaulajana ja perustajajäsenenä. Hän soitti yhtyeessä vuosina 1985–2010.


title: Mike Portnoy

text: Portnoy syntyi ja kasvoi Long Beachissä, New Yorkissa ja kiinnostui musiikista jo varhaisessa iässä. Hän on pitkälti itseoppinut rumpali, mutta otti musiikin teoriatunteja high schoolissa. Tuohon aikaan hän soitti paikallisissa yhtyeissä kuten Intruder, Rising Power ja Inner Sanctum, joista jälkimmäinen julkaisi yhden albumin. Portnoy kuitenkin jätti yhtyeen saatuaan stipendin bostonilaisesta Berkleen musiikkiopistosta. Siellä hän tapasi John Petruccin ja John Myungin, joiden kanssa hän perusti vuonna 1985 yhtyeen nimeltä Majesty, jonka nimi muutettiin myöhemmin Dream Theateriksi.


title: Mike Portnoy

text: Portnoy on voittanut useita palkintoja "Modern Drummer" -musiikkilehden vuosiäänestyksissä, muun muassa sarjoissa Best Recorded Performance ja Best Progressive Rock Drummer, ja hänet on valittu lehden Hall of Fameen.


title: Mike Portnoy

text: Dream Theaterin ohella Portnoy on ollut mukana perustamassa useita muita progressiivista rockia ja metalia esittäviä yhtyeitä kuten Liquid Tension Experiment, Transatlantic ja OSI. Vuonna 2010 hän äänitti Avenged Sevenfoldin kanssa albumin "Nightmare", jolla hän korvasi albumin tuotannon aikana kuolleen Jimmy ”The Rev” Sullivanin. Hän soitti myös yhtyeen vuoden 2010 live-esiintymisissä.


title: Mike Portnoy

text: Portnoy jätti Dream Theaterin syyskuussa 2010 keskittyäkseen muihin projekteihinsa. Nykyisin hän vaikuttaa mm. yhtyeessä Adrenaline Mob ja Sons Of Apollo yhdessä Derek Sherinianin kanssa.


title: Mike Portnoy

text: Portnoy mainitsee suurimmiksi vaikuttajikseen Neil Peartin ja Frank Zappan. Muita suosikkeja ovat rumpaleista Terry Bozzio, Vinnie Colaiuta, Simon Phillips, John Bonham ja Keith Moon sekä yhtyeistä The Beatles, Queen, Yes, Metallica, Jellyfish, Iron Maiden, U2 ja Jane's Addiction. Hän pitää myös rap-musiikista.


title: Mike Portnoy

text: Portnoyn perheeseen kuuluu vaimo Marlene, tytär Melody ja poika Max.


title: Mike Portnoy

text: Portnoy menetti äitinsä lentoturmassa 16.11 vuonna 1984. Portnoy kirjoitti tapauksesta myöhemmin kappaleen A Change Of Seasons.


title: Mike Portnoy

text: Portnoy on toipuva alkoholisti. Hän sai tästä idean kirjoittaa AA-liikkeen 12 askeleen toipumisohjelmasta kertovan kappalesarjan, joka alkaa albumilta "Six Degrees of Inner Turbulence" (2002) ja loppuu neljä albumia myöhemmin "Black Clouds & Silver Liningsilla" (2009).


title: Mike Portnoy

text: Portnoy tunnetaan innokkaana keräilijänä, ja hänellä on laaja Dream Theateriin liittyvä kokoelma, joka sisältää muun muassa bootlegeja, julisteita ja lehtileikkeitä. Hän myös videoi ja äänittää kaiken mitä yhtye tekee konserteista harjoituksiin. Tallenteita on julkaistu Portnoyn oman YtseJam Records -levymerkin kautta. Hänen elokuvakokoelmansa sisältää hänen lempielokuviaan kuten "", "Kellopeliappelsiini", "Jaakobin painajainen", Pink Floydin "The Wall" sekä "Simpsonien" jaksoja ja nyrkkeilyotteluita.


title: The Animals

text: The Animals oli brittiläinen rhythm and blues- ja rock and roll -yhtye 1960-luvulla. Jäsenet olivat Eric Burdon (laulu), Alan Price (urut), Hilton Valentine (kitara), John Steel (rummut) ja Bryan 'Chas' Chandler (bassokitara).


title: The Animals

text: Yhtyeen kohtalainen menestys kotikaupungissa (Newcastle-upon-Tyne) sai heidät muuttamaan Lontooseen 1964 ja tulemaan osaksi British Invasion -ilmiötä. Yhtye esitti kiivaita versioita rhythm and bluesin peruskappaleista. Tarina kertoo, että yhtye sai "eläimellisen" nimensä erittäin intensiivisen lavaesiintymisensä takia. He olivat Bob Dylanin varhaisia ihailijoita ja tekivät Dylanin ensimmäiseltä albumilta kaksi ensimmäistä singleään. Rokkaavaa versiota kappaleesta "Baby Let Me Take You Home" seurasi valtava hitti "The House of the Rising Sun". Sen väitetään syntyneen studiossa yhdellä otolla tuottaja Mickie Mostin valvonnassa. Burdonin parkuva laulu ja Pricen dramaattinen sovitus loivat ilmeisesti ensimmäisen folk rockia edustavan hitin. Kappaleen sanotaan löytyneen Yhdysvalloista blueslaulaja Josh Whiten ohjelmistosta ja Burdon sanoitti sen uudelleen hiukan sovinnaisemmin sanoin. Jyrki Hämäläinen kutsuu Dannyn elämäkerrassa kappaletta ""New Orleansin ilotalo- ja peliluolakortteleista kertovaksi rappiolauluksi"".


title: The Animals

text: Yhtyeen kaksivuotinen listamenestys sisälsi kiihkeät versiot kappaleista "Bring It On Home To Me" (Sam Cooke) ja "Don't Let Me Be Misunderstood" (Nina Simone).


title: The Animals

text: 1965 yhtye oli hajoamisen partaalla. Price jätti yhtyeen juuri ennen Suomen keikkaa (1. toukokuuta 1965 Helsinki, Linnanmäki) ja jatkoi myöhemmin sooloartistina tehden hittiversion Randy Newmanin kappaleesta "Simon Smith and the Amazing Dancing Bear." Yhtye jatkoi nimellä "Eric Burdon and the Animals" 1966 ja muutti suuntaansa. 1950-luvulta vaikutteita saanut tyyli ja rankka blues muutettiin Burdonin versioon psykedeliasta. Hittejä olivat esimerkiksi "San Franciscan Nights", "Sky Pilot", "When I Was Young" ja "Monterey", kunnianosoitus vuoden 1967 festivaalille, jossa esiintyivät muun muassa Janis Joplin, Otis Redding ja Jimi Hendrix. 1969 the Animals hajosi ja Eric Burdon liittyi kalifornialaiseen ryhmään War.


title: Joukkosukupuutto

text: Joukkosukupuutto, joukkotuho tai sukupuuttoaalto ("mass extinction") tarkoittaa hyvin monien eliölajien tai -ryhmien samanaikaista sukupuuttoa. Maan geologisen historian aikana on useissa vaiheissa 50–90 % kerrostumista tunnetuista eliölajeista hävinnyt geologisessa mittakaavassa katsottuna lyhyessä ajassa.


title: Joukkosukupuutto

text: Todennäköisesti 99 % maailmassa eläneistä lajeista on kuollut sukupuuttoon historian vuosimiljoonien aikana.


title: Joukkosukupuutto

text: Joukkosukupuuttojen syinä pidetään muun muassa asteroiditörmäyksiä, jättimäisiä tulivuorenpurkauksia, suuria ilmastonmuutoksia, tauteja sekä suuria geologisia muutoksia, jotka yhdistävät mantereita ja sekoittavat eri mantereiden eläimistöjä keskenään. Meren eläimistöä saattaa kuolla merenpinnan korkeuden muutosten takia.


title: Joukkosukupuutto

text: Suuria joukkosukupuuttoja ovat muun muassa dinosaurusten tuhoutuminen liitukauden lopulla ja megafaunan tuho jääkauden päättyessä. Perusteellisin tunnettu joukkotuho oli permikauden lopun joukkotuho. Monet meren kalkkikuoristen eliöiden tuhoutumisista liittyvät meren happamuuden muutoksiin.


title: Joukkosukupuutto

text: Joukkosukupuuttojen välissä on tapahtunut pienempiä joukkotuhoja, joissa alle 30 % lajeista on hävinnyt. Viimeisen 500 miljoonan vuoden aikana on ollut ainakin 54 suurempaa ja pienempää joukkosukupuuttoa.


title: Joukkosukupuutto

text: Tunnetuimmat joukkotuhot ovat liitukauden joukkotuho ja permi-triaskauden joukkotuho, joka oli tunnetuista suurin. Suuria joukkosukupuuttoja tunnetaan kaikkiaan viisi.


title: Joukkosukupuutto

text: Nykyisin puhutaan myös ihmisen aiheuttamasta kuudennesta joukkosukupuutosta.


title: Joukkosukupuutto

text: Laavaa voi purkautua valtavina laakiopurkauksina, jotka kestävät tuhansia vuosia ja peittävät satoja tai tuhansia neliökilometrejä. Niissä vapautuu viilentäviä ja/tai kuumentavia aineita Maan kaasukehään.


title: Joukkosukupuutto

text: Myös merenpohjasta tai ikirouta-alueilta vapautuvaa metaania on pidetty mahdollisena joukkosukupuuttojen aiheuttajana, samoin kuin ilmastonmuutoksia ja meteorien iskuja.


title: Joukkosukupuutto

text: Hyvin suuri asteroiditörmäys on tuhoisa, koska se paineaallon, kuumuuden aiheuttamien metsäpalojen, mahdollisen hyökyaallon ja muiden välittömien tuhojen lisäksi pimentää ilmaan nostamallaan tuhkapölyllä Auringon kuukausiksi, jopa vuosiksi.


title: Joukkosukupuutto

text: Nisäkkäiden valtakaudellakin, kenotsooisella maailmankaudella, on sattunut monia suuria eliöstölle tuhoisia mullistuksia. Melko suuria joukkotuhoja sattui tertiäärikaudella 60, 54 ja 43 miljoonaa vuotta sitten.


title: Joukkosukupuutto

text: Noin 54 miljoonaa vuotta sitten Grönlanti repesi irti Englannista. Tässä yhteydessä suuret tulivuorenpurkaukset Pohjois-Atlantilla purkivat maan ilmakehään valtavat määrät hiilidioksidia. Se synnytti paleoseenin lopun ilmastonmuutoksen. Valtamerten happamoituminen vaurioitti koralliriuttoja, ja monet merenpohjan eliöt kuolivat sukupuuttoon.


title: Joukkosukupuutto

text: Jääkauden päättyessä monet suuret kasvinsyöjäeläimet hävisivät Euraasiassa ja Amerikassa. Näitä olivat Amerikassa mammutit, jättiläislaiskiaiset ja mastodontit. Myös mammuttien poikasia pyydystänyt sapelihammaskissa hävisi Amerikasta. Euroopassa katosivat muun muassa mammutti ja villasarvikuono. Tämän joukkotuho johtui sekä ilmastonmuutoksesta että ihmisen toimista.


title: Joukkosukupuutto

text: Muutamat paleontologit ovat väittäneet joukkosukupuuttojen toistuneen säännöllisesti 26 miljoonan vuoden välein. Syyksi on esitetty Aurinkoa kiertävää hypoteettista Nemesis-tähteä, joka säännöllisin väliajoin joutuisi Oortin pilveen ja häiritsisi komeettojen kiertoliikettä niin, että niitä tällöin joutuisi tavallista enemmän aurinkokunnan sisäosiin, jolloin jotkin niistä saattavat törmätä Maahankin.


title: Irina Slutskaja

text: Irina Eduardovna Slutskaja (, s. 9. helmikuuta 1979 Moskova, Neuvostoliitto) on venäläinen taitoluistelija. Hän on lajin kaksinkertainen olympiamitalisti, kaksinkertainen maailmanmestari ja seitsenkertainen Euroopan mestari.


title: Irina Slutskaja

text: Slutskaja voitti naisten yksinluistelussa juniorien maailmanmestaruuden vuonna 1995 ja pysyi aikuisten sarjan huipulla yli kymmenen vuotta. Hän saavutti olympiahopeaa Salt Lake Cityssä 2002 ja olympiapronssia Torinossa 2006. Ensimmäisissä olympialaisissaan Naganossa 1998 hän sijoittui viidenneksi. Maailmanmestaruuden hän voitti vuosina 2002 ja 2005. MM-hopealle hän ylsi vuosina 1998, 2000 ja 2001 sekä MM-pronssille vuonna 1996. Euroopan mestaruuden hän voitti vuosina 1996, 1997, 2000, 2001, 2003, 2005 ja 2006, ja EM-hopeaa hän sai vuosina 1998 ja 2002.


title: Irina Slutskaja

text: Marraskuussa 2006 levisi julkisuuteen tieto venäläisen All Sport -uutistoimiston kautta, että Slutskaja lopettaisi kilpauransa. Hän itse kiisti jyrkästi tiedot lopettamisestaan. Slutskaja ei kuitenkaan ole enää kilpaillut tuon ajankohdan jälkeen.


title: Sonaatti

text: Sonaatti (< ’soida’) on eräs taidemusiikin teostyyppi. Se on alun perin tanssi, joka on vähitellen muokkaantunut soitinmusiikiksi ja lopulta moniosaiseksi teokseksi. Sonaatteja on sävelletty pääosin pianolle, viululle, sellolle sekä muutamille puhaltimille. Näistä soittimista piano on ainoa, jolle yleensä ei ole säestystä, mutta on olemassa myös kahdelle pianolle sävellettyjä sonaatteja. Orkesterille sävellettyjä sonaatteja kutsutaan sinfonioiksi, ja orkesterille ja solistisoittimelle sävellettyjä sonaatteja konsertoiksi. Klassisen kauden konserttojen ensimmäinen osa poikkeaa hiukan sonaattimuodosta. Sonaatteja on sävelletty lisäksi pienille yhtyeille, kuten pianotrioille ja jousikvarteteille. Silloin sonaattia nimitetään esimerkiksi trioksi, kvartetoksi tai kvintetoksi soittajien määrän mukaan.


title: Sonaatti

text: Sonaatti koostuu useimmiten kolmesta tai neljästä osasta. Ensimmäinen osa on nopeahko, usein sonaattimuotoinen ja myös monesti draamattisin kaikista sonaatin osista. Vaikka ensimmäinen osa harvemmin poikkeaa konventiosta, se voi olla myös variaatiomuotoinen. Toinen osa on tavanomaisesti hidas. Siinä on usein laulava, rauhallinen melodia, mutta erityisesti Beethoven on käyttänyt myös marssityylisiä teemoja. Toisen osan rakenne vaihtelee paljon, mutta useimmin se on muotoa ABA; myös variaatiomuoto on mahdollinen. Sävellaji voi poiketa sonaatin pääsävellajista paljonkin, esimerkiksi Beethovenin 3. pianokonsertossa muut osat ovat c-mollissa, mutta toinen osa E-duurissa.


title: Sonaatti

text: Sonaatteihin kuuluu joskus menuetti tai scherzo, jolloin sonaatissa on neljä osaa. Menuetti tai scherzo voi olla myös toisena sonaatissa. Menuetteja käytettiin erityisesti klassismin ajalla. Se on alun perin tanssi ja sonaatin osanakin se on säilyttänyt tanssillisuutensa ja muotonsa: menuetti-trio-menuetti. Scherzoa sonaatissa käytti ensimmäisenä Beethoven. Rakenne on samantyyppinen menuetin kanssa, mutta scherzo on leikkisämpi ja kenties myös vapaampi. Viimeinen osa on usein sonaatin nopein osa. Se voi olla rondo tai sonaattimuotoinen; myös variaatiot jostakin teemasta ovat mahdollisia. Jos sonaatti on sävelletty mollisävellajissa, ei sitä vanhan perinteen mukaan saa lopettaa molliin, joten kooda saattaa näin ollen olla duurissa. Tästäkin säännöstä on tietysti poikkeuksia.


title: Sonaatti

text: Käytännössä säveltäjät ottivat klassismin aikana vapauksia totutusta kaavasta ja siksi osien rakenne ei aina päde. Kaikissa sonaateissa ei ole edes sonaattimuotoista osaa, esimerkiksi Mozartin A-duurisonaatissa KV 331 tai Beethovenin cis-mollisonaatissa op. 27/2 (Kuutamosonaatti). Niin ikään modernit sonaatit poikkeavat tästä kaavasta.


title: Sonaatti

text: Varhaisbarokin aikana, 1600-luvun alkupuolella, termiä "sonaatti" käytettiin väljästi mistä tahansa joukolle instrumentteja sävelletystä teoksesta erotuksena lauletusta musiikista. Vuosisadan puoliväliin tultaessa canzona ja sonaattimuodot yhdistyivät, ja sonaatista tuli useampiosainen teos, jonka osien välille pyrittiin luomaan voimakas kontrasti ajan affektiopin mukaisesti. 1660-luvulle sonaatista oli muotoutunut kaksi rinnakkaista alalajia, "sonata da camera" eli kamarisonaatti ja "sonata da chiesa" eli kirkkosonaatti. "Sonata da camera" koostui tavallisesti tyylitellyistä tansseista ja sen ensimmäisenä osana oli preludi. "Sonata da chiesaa" saatettiin käyttää jumalanpalveluksissa tiettyjen vesperien tai muiden jumalanpalvelusten osien tilalla. Tämän vuoksi siihen ei kuulunut liian maallisina pidettyjä tansseja. Arcangelo Corelli oli italialaisen sonaatin mestari, ja hänen lukuisien sonaattiensa myötä "sonata da chiesan" osien rakenne vakiintui muotoon hidas-nopea-hidas-nopea.


title: Sonaatti

text: 1600-luvun loppupuolella sonaattien yleisin instrumenttikokoonpano oli kaksi melodiasoitinta, yleensä kaksi viulua ja basso continuo. Teostyyppiä nimitettiin triosonaatiksi sen kolmiäänisen rakenteen vuoksi, vaikka soittajia saattoikin olla useampia kuin kolme basso continuo -ryhmän kokoonpanon vaihdellessa. Säveltäjä Domenico Scarlatti sävelsi yli 500 sonaatiksi nimeämäänsä kappaletta cembalolle. Nämä olivat yksiosaisia eivätkä rakenteeltaan muistuta klassismin ajan sonaattia.


title: Sonaatti

text: Sonaatti oli hyvin tärkeä musiikin muoto 1700-luvun loppupuolella. Klassiseen sonaattiin kuuluu kolme tai neljä osaa, joista lähes poikkeuksetta vähintään yksi on sonaattimuotoinen.


title: Sonaatti

text: Haydnin varhaiset sonaatit eivät vielä noudattaneet tätä rakennetta ja ne olivatkin kokeiluja, jotka myöhemmin johtivat sonaatin muodon vakiintumiseen. Haydnin sonaatit saattoivat olla vaikkapa kaksiosaisia, jolloin ensimmäinen nopea osa tai keskimmäinen hidas osa ikään kuin puuttuivat.


title: Sonaatti

text: Mozart kehitti sonaattia Haydnin jälkeen, pääosin vakiinnuttamalla rakennetta, mutta toisaalta myös ottamalla vapauksia. Mozartilla alkoi esiintyä myös neliosaisia sonaatteja, joissa toisena tai kolmantena on menuetti.


title: Sonaatti

text: Beethoven sävelsi joskus menuetin sijaan luonteeltaan leikkisän scherzon. Beethovenilla oli myös merkittävä osuus siinä, että sonaatti musiikkityylinä siirtyi konserttisaleihin. Tämä liittyi osaksi Beethovenin monissa sonaateissa käyttämiin vahvoihin melodioihin, mutta toisaalta myös teosten vaativuuteen. Aiemmin sonaatit oli sävelletty pääasiassa harrastelijoille (ja konsertot sen sijaan ammattilaisille). Beethovenin sonaateista monet ovat kuitenkin niin vaikeita, että vain ammattilaiset voivat soittaa niitä kunnolla.


title: Sonaatti

text: Romantiikan aikana musiikki muuttui muodoltaan vapaammaksi. Tämä koski myös sonaatteja, joita sävellettiin ahkerasti vielä 1800-luvullakin, mutta joiden rakenne muuttui yhä vapaampaan suuntaan. Esimerkiksi Frédéric Chopinin kuuluisan toisen sonaatin tunnetuin kolmas osa on hidas surumarssi ja neljäs osa, joka on kuin kontrolloimaton ryöpsähdys surun jälkeen, lähenee muodottomuudessaan modernia musiikkia.


title: Sonaatti

text: Uusien sonaattien säveltäminen väheni kuitenkin 1800-luvun kuluessa, vaikka esimerkiksi Franz Liszt teki tästä poikkeuksen. Hän sävelsi yhden pianokirjallisuuden vaativimmista teoksista, h-mollisonaatin, jonka puolituntiseen rakenteeseen on mahdutettu neljän osan materiaali sonaattimuodon sisään niin, että toinen, hidas osa ja kolmas scherzomainen muodostavat kehittelyjakson. Liszt kehitti myös sonaattia yhä vapaampaan suuntaan: sarjassa Vaellusvuosia II on teos "Apres une lecture de Dante (sonata una quasi fantasia)" eli niin sanottu Dante-sonaatti, joka muistuttaa varhaisempia sonaatteja enää vain etäisesti. Kuten h-mollisonaatti, on Dante-sonaattikin yksiosainen.


title: Sonaatti

text: Muita romanttisen ajan sonaattisäveltäjiä olivat muun muassa Johannes Brahms ja Robert Schumann.


title: Sonaatti

text: Moderneissa sonaateissa sonaattimuodon esiintyminen on erittäin harvinaista ja teosten osien määrä vaihtelee runsaasti. Modernilla sonaatilla ei siten ole enää kovinkaan paljon tekemistä klassismin ja romantiikan sonaattien kanssa, vaan ne pikemminkin lähenevät alkuperäistä Antonio Vivaldin konsertoissa esiintyvää muotoa, jonka ainoa kriteeri on nopean ja hitaan osan vaihtelu.


title: Sonaatti

text: Moderneja sonaatteja ovat säveltäneet muun muassa Sergei Prokofjev ja Einojuhani Rautavaara.


title: Jorge Luis Borges

text: Jorge Francisco Isidoro Luis Borges Acevedo (24. elokuuta 1899 Buenos Aires, Argentiina – 14. kesäkuuta 1986 Geneve, Sveitsi), joka lyhensi kirjailijana nimensä muotoon Jorge Luis Borges, oli Argentiinan kuuluisin nykykirjailija. Borgesia pidetään laajalti maagisen realismin yhtenä huippunimenä, vaikka itse asiassa hänen kirjoilleen ei ollut kovinkaan tyypillistä sellainen kansanperinteen ja realismin sekoittaminen, joka luonnehtii esimerkiksi Gabriel García Márquezin pääteosta.


title: Jorge Luis Borges

text: Borges oli ammatiltaan kirjastonhoitaja, mikä näkyy hyvin hänen teoksistaan: ne ovat täynnä viittauksia todellisiin ja keksittyihin lähdeteoksiin ja auktoriteetteihin, ja ne pohtivat mielellään älyllisiä, kirjallisuustieteellisiä tai teologisia kysymyksiä kaunokirjallisessa muodossa. Borgesin tuotannossa tärkein kirjallisuudenlaji oli novelli. Hän suosi sellaisia novelleja, joiden raja esseeseen tai artikkeliin oli häilyvä. Borges julkaisikin mielellään tarkemmin määrittelemättömiä lyhyiden tekstien kokoelmia.


title: Jorge Luis Borges

text: Borgesin kirjoitustyyli on kysymyksiä esiin nostava ja niitä vastauksetta jättävä, monelta kannalta aiheita käsittelevä ja tällä tavalla läpeensä ironinen. Borgesin novelleissa on paljon huumoria ja hän omien sanojensa mukaan tahtoo ”viihdyttää ja kiehtoa mieltä eikä vakuuttaa”, mikä näkyykin nimenomaan kiehtovien ideoiden esiin nostamisena.


title: Jorge Luis Borges

text: Borges syntyi Argentiinassa asianajaja- ja psykologiperheeseen, jolla oli juuria Englannissa, Italiassa ja juutalaisuudessa. Englantia hän oppi jo lapsena ja perehtyi englanninkieliseen kirjallisuuteen. Pojan ollessa kouluikäinen perhe asui Sveitsissä lyhyesti Espanjassa.


title: Jorge Luis Borges

text: Euroopassa omaksumansa vaikutteet, muun muassa saksalaisten ekspressionistien ja espanjalaisten ultraistien taiteelliset näkemykset, hän koetti välittää kotimaansa kulttuurielämälle yhdessä muiden nuorten intellektuellien kanssa perustamansa "Proa"-kulttuurilehden välityksellä.


title: Jorge Luis Borges

text: Huolimatta maailmankansalaisen kulttuurisesta hienostuksestaan Borges paneutui kaksikymmenluvun runotuotannossaan myös argentiinalaisuuteen, erityisesti Buenos Airesin ilmapiiriin, jota hän pyrki kuvaamaan muun muassa runoteoksessaan "Fervor de Buenos Aires" (”Buenos Airesin kiihko”). Häntä kiehtoi myös kotimaan populaarikulttuuri (tango) ja slangi: hän laati sanakirjan argentiinalaisesta alamaailman slangista, "lunfardosta". Kirjastonhoitajalle epätyypillisenä lienee pidettävä myös hänen kiinnostustaan alamaailman puukkomiesten urotekoihin: katuväkivalta ja puukkomurhat ovat myös aiheena eräissä novelleistaan, vaikka ne ovatkin kaukana niistä universaaleista, symbolisista ja ylevistä sfääreistä, joissa tyypillisen borgesilaisen tarinan tai esseen oletetaan yleensä liikkuvan.


title: Jorge Luis Borges

text: Borges toimi muun muassa englantilaisen kirjallisuuden professorina Buenos Airesin yliopistossa sekä kansalliskirjaston johtajana. Elämänsä viimeiset vuosikymmenet hän oli sokea.


title: Jorge Luis Borges

text: Argentiinan politiikassa Borges vieroksui Juan Perónia, jota hän piti fasistisena diktaattorina. Siksi Perónia seurannut sotilasjuntta sai Borgesin kannatuksen, koska monien muiden argentiinalaisten tapaan hän oli aluksi taipuvainen pitämään sitä epäpoliittisena toimitusministeristönä, joka panisi maan asiat kuntoon ja valmistelisi siirtymän Perónin jälkeiseen demokratiaan. Odotukset kuitenkin osoittautuivat erheellisiksi, koska juntta itse asiassa syyllistyi marxistisen sissiliikkeen tukahduttamisen varjolla verisiin vainoihin, jotka käänsivät maailman sitä vastaan. Borgesin äänekäs tuki juntalle pilasi hänen maineensa eurooppalaisten intellektuellien keskuudessa ja on arveltu sen vieneen häneltä mahdollisuudet Nobelin palkintoon.


title: Jorge Luis Borges

text: Borgesin tuotanto käsittää novellien, esseiden ja kirjallisuusarvostelujen lisäksi huomattavan määrän runoutta. Sokeudella oli merkittävä vaikutus hänen myöhempien novelliensa maailman muotoutumiseen.


title: Jorge Luis Borges

text: Borgesin tunnetuimmat tarinat käsittelevät aikaa, äärettömyyttä, labyrinttejä, todellisuutta ja identiteettikysymyksiä. Peilien tiedetään aina herättäneen Borgesissa lapsuuteen palautuvia irrationaalisia pelontunteita, ja peilit ovatkin hänen teoksissaan pelottavia, mystisiä taikakaluja, joiden pelkkä läsnäolo luo salaperäistä tunnelmaa. Hän kirjoitti kuitenkin myös hyvin konkreettiseen argentiinalaiseen miljööseen sijoittuvia lähinnä salapoliisitarinan veroisia novelleja: kuuluisa esimerkki on ”Emma Zunz”, jossa päähenkilö, nuori tyttö, surmaa isänsä elämän tuhonneen miehen, mutta lavastaa murhan huolella itsepuolustukseksi raiskaajaa vastaan. Emma Zunz on saksalaissyntyisen siirtolaisen tytär; hänen murhaamansa mies on juutalainen. Tässä, kuten myös novellissa ”El Sur” (”Etelä”) korostuu argentiinalaisuus erilaisten maahanmuuttajaryhmien ja kansallisuuksien yhteensulautumana: toisin kuin useimmat muut eteläamerikkalaiset maat, Argentiina ei ole intiaani- ja mestitsivaltio, vaan eurooppalaisen, erityisesti italialaisen ja saksalaisen, maahanmuuton leimaama maa.


title: Jorge Luis Borges

text: Borgesin kuuluisin novelli on ehkä ”Tlön, Uqbar, Orbis Tertius”, jossa salaperäisen mielikuvitusmaailman, Tlönin, oloja kuvaava yksityiskohtainen ensyklopedia muuttaa maailman, kun ihmiset eivät enää innostu todellisuudesta, vaan haluavat muuttaa maailman uudeksi Tlöniksi. Novellia on pidetty allegoriana samanaikaisista (tarina on peräisin 1940-luvulta) totalitaarisista aatteista, jotka pyrkivät muuttamaan todellisuuden omaksi kuvakseen ja saivat kannatusta olemalla sisäisesti johdonmukaisempia kuin todellisuus – aivan kuten Tlönin maailma seuraa omaa ankaraa logiikkaansa, johon verrattuna elämä ja maailma vaikuttavat kovin kaoottisilta.


title: Jorge Luis Borges

text: Borgesia on suomennettu jonkin verran. Novellit löytyvät suurelta osin kokoomateoksista "Haarautuvien polkujen puutarha" ja "Hiekkakirja", jotka molemmat on nimetty todellisten Borgesin novellikokoelmien ("El jardín de senderos que se bifurcan" ja "El libro de arena") mukaan, mutta sisältävät novelleja useista eri kokoelmista. ”Tlön, Uqbar, Orbis Tertius” on ilmestynyt suomeksi ainoastaan latinalaisamerikkalaisen kirjallisuuden antologiassa "Kolmas maailma".


title: Antonio Salieri

text:
Antonio Salieri (18. elokuuta 1750 Legnago – 7. toukokuuta 1825 Wien) oli italialainen säveltäjä ja kapellimestari. Hän opiskeli lapsena cembalon ja viulun soittamista. Vuonna 1766 Salieri siirtyi Wieniin hovisäveltäjäksi. Siellä hän asui loppuelämänsä. Salieri ansioitui erityisesti oopperoiden säveltäjänä ja oli aikansa arvostetuimpia säveltäjiä. Hän myös opetti monia tulevia arvostettuja säveltäjiä, kuten Ludwig van Beethovenia, Franz Schubertia ja Franz Lisztiä.
15-vuotiaana Salieri matkusti Wieniin, jossa hän tutustui keisari Joosef II:een, Metastasioon ja Gluckiin, joilla kaikilla oli vahva vaikutus häneen. Keisari otti nuorukaisen hovimuusikokseen, Metastasio opetti häntä säveltämään oopperalaulajan äänelle, ja Gluckista tuli hänen suojelijansa. Vuonna 1774 Salieri ylennettiin hovisäveltäjäksi, ja neljä vuotta myöhemmin hänet valittiin Wienin vaikutusvaltaisimpaan muusikonvirkaan, keisarilliseksi kapellimestariksi.


title: Antonio Salieri

text: On väitetty, että Salierilla olisi ollut riitoja tai erimielisyyksiä Mozartin kanssa, mutta mikään luotettava dokumentti ei vahvista tätä. Fiktiivinen näytelmä "Amadeus" (1979) sekä siitä 1984 tehty elokuva ovat vakiinnuttaneet huhut yleisiksi harhaluuloiksi.


title: Antonio Salieri

text: Salierin oopperoita käännettiin useille kielille ja hän oli juhlittu mestari tällä saralla. Hän jäi Wieniin loppuelämäkseen, eikä siis ikinä muuttanut takaisin Italiaan. "L'Europa riconosciuta" oli menestys La Scalassa 1778 ja "Les Danaïdes" vielä suurempi Pariisissa 1784. Salieri sävelsi usean tyylin oopperoita, opera seriaa, opera buffaa sekä singspielejä.


title: Pepsi

text: Pepsi tai Pepsi-Cola on kofeiinia sisältävä kolajuoma ja elintarvikekonserni PepsiCon tavaramerkki. Pepsi on markkinajohtaja Coca-Colan merkittävin kilpailija kolajuomissa.


title: Pepsi

text: Vuonna 1893 Pohjois-Carolinasta kotoisin oleva apteekkari Caleb Bradham ryhtyi valmistamaan vedestä, sokerista, vaniljasta, harvinaisista öljyistä sekä kolapähkinöistä kehittämäänsä uutta juomaa, joka tunnettiin nimellä "Brad's Drink".


title: Pepsi

text: Vuonna 1898 Bradhamn nimesi juoman Pepsi-Colaksi sen jälkeen, kun oli ostanut "Pep Kola" -nimen paikalliselta kilpailijalta. Nimi Pepsi tulee sanasta "dyspepsia" (ruoansulatushäiriö). Monesti kerrotaan, että Pepsi-nimi tulisi pepsiini-nimisestä entsyymistä, jota on mukana kolapähkinöissä ja jolla sanotaan olevan terveyttä edistäviä vaikutuksia. Tästä ei ole varmuutta, sillä PepsiCo ei tiedä tai halua kertoa, mitä ainesosia juomassa aluen perin oli.


title: Pepsi

text: Samalla kun Pepsi tuli 1900-luvun puolivälissä vähitellen yhä suositummaksi ja alkoi tosissaan uhata Coca-Colan markkinajohtajuutta, se sai maineen "mustien juomana", koska se oli kilpailijaansa halvempaa ja saavutti sen takia suurempaa suosiota tämän kansanosan keskuudessa. Pepsin menestys alkoi toden teolla kuitenkin vasta 1980-luvun loppupuolella, kun tavaramerkkiä uusittiin ja käynnistettiin mittavat mainoskampanjat. Mainosmottona oli "Generation Blue" ("Sininen sukupolvi"), ja mainoksissa esiintyivät muun muassa Michael Jackson, Lionel Richie ja Cindy Crawford. Viime vuosina mainoksissa on nähty muun muassa WWE-painija CM Punk, jalkapalloilijat David Beckham ja Drew Brees, laulajat Britney Spears, Beyoncé Knowles ja Pink, One Direction, tyttöyhtye Spice Girls, laulaja-näyttelijä Enrique Iglesias ja valokuvamalli Tyra Banks. Suomalaisista Pepsin mainoskampanjoissa ovat olleet mukana Frederik ja Extreme Duudsonit. Vuosittain tehdään myös Pepsi Chart -levyjä.


title: Pepsi

text: Pepsi oli ensimmäinen länsimainen Neuvostoliitossa sallittu tuote. Kylmän sodan aikaan Pepsillä oli laajat markkinat Neuvostoliitossa, mutta sen hajottua Coca-Cola on ollut myös Venäjällä markkinajohtajana.


title: Pepsi

text: Vuonna 1944 tuotiin ensimmäiset Pepsit Suomeen, ja vuonna 1968 aloitettiin valmistaminen Suomessa lisenssillä. Vuonna 1999 Pepsin valmistus siirtyi Sinebrychoffilta Hartwallille, ja kilpailija Coca-Colan valmistus puolestaan Hartwallilta Sinebrychoffille.


title: Pepsi

text: Pepsiä myytiin nimellä Pecsi Argentiinassa ja Meksikossa vuonna 2009 markkinointikampanjan yhteydessä.


title: Pepsi

text: Juoman ainesosina käytetään vettä, sokeria, hiilihappoa, elintarvikeväriä E150d (sokerikulööri), fosforihappoa, kofeiinia ja aromeja. Valmistaja PepsiCon oman kertomuksen mukaan pakkauksen värit valkoinen, sininen ja punainen viittaavat Yhdysvaltain lipun väreihin. Yhtiö halusi tällä valinnalla osoittaa tukensa maalleen toisen maailmansodan aikana.


title: Pepsi

text: Pepsi Max (lyhennetään joskus PM) lanseerattiin vuonna 1993. Sen ensiesittely Suomessa oli vuonna 1994. Pepsi Max on nykyään Suomen juoduin sokeriton virvoitusjuoma.


title: Pepsi

text: Pepsin kasvisuutejuoma, jossa on 30 prosenttia vähemmän sokeria kuin perinteisessä Pepsissä. Makeutettu isoglukoosilla, aspartaamilla, asesulfaami K:lla ja sukraloosilla. Juoman valmistajana toimi PepsiCo. Pepsi Next julkaistiin koe-eränä muutamissa myymälöissä vuonna 2011 ja täysin puolestaan vuonna 2012. Suomeen juoma saapui maaliskuussa 2014.


title: Pepsi

text: Tammikuussa 2015 Pepsi Next -juomaa ryhdyttiin myymään uudessa, vihreän värisessä pakkauksessa. Juoman valmistus kuitenkin lopetettiin kannattamattomana loppuvuodesta 2015 ja Suomessakin viimeiset myyntierät myytiin vuoden 2016 aikana.


title: Pepsi

text: PepsiCon päämaja toimii Purchasessa, New Yorkin osavaltiossa. Yhtiö nykyisessä muodossaan syntyi vuonna 1965 Pepsi-Colan ja Frito-Layn fuusion yhteydessä. 2001 se yhdistyi Quaker Oats Companyn kanssa, mikä teki PepsiCosta maailman viidenneksi suurimman elintarvike- ja juomavalmistajan.


title: Pepsi

text: Koska Pepsi on kilpailijaansa Coca-Colaa halvempaa, monet ravintolat ovat tilanneet juomansa paikalliselta Pepsi-valmistajalta. Erityisesti Suomessa Pepsiä myyvien ravintoloiden määrä saavuttaa Coca-Colaa myyvien määrää, koska Hartwallilla on suuri markkinaosuus.


title: Alaskanjupik

text: Alaskanjupik on eskimo-aleuttilainen kieli, joka on yksi jupikkikielistä. Yhdessä alutiiqin kanssa se muodostaa siihen kuuluvan alaskanjupikkikielten alaryhmän.


title: Alaskanjupik

text: Alaskanjupikkia puhutaan Nunivakinsaarella ja Alaskan rannikolla Bristolinlahdesta Nortoninlahden Unalakleetiin ja sisämaassa Nushagak-, Kuskokwim- ja Yukonjoen rannoilla. Keski-Alaskan jupikeita on noin 21 000, joista noin 10 000 (vuonna 1995, M. Krauss) puhuu kieltä. Kielessä on neljä toisistaan poikkeavaa murretta.


title: Alaskanjupik

text: Alaskanjupikissa on neljä vokaalia, , joista kaikki paitsi esiintyvät sekä pitkinä että lyhyinä. Suppeat vokaalit väljistyvät ääntyen ennen uvulaareja tai :ta.


title: Alaskanjupik

text: Alaskanjupikin konsonantit ovat seuraavanlaiset:


title: Alutiiq

text: Alutiiq on eskimo-aleuttilainen kieli, joka on yksi jupikkikielistä. Yhdessä alaskanjupikin kanssa se muodostaa siihen kuuluvan alaskanjupikkikielten alaryhmän.


title: Alutiiq

text: Alutiiqistä käytetään myös muita nimityksiä kuten (englanniksi) Pacific Gulf Yupik, Sugpiak "Eskimo", Sugpiaq "Eskimo", Chugach "Eskimo", Koniag-Chugach, Suk, Sugcestun, Aleut, Pacific Yupik ja South Alaska "Eskimo".


title: Alutiiq

text: Alutiiqia puhutaan Alaskan niemimaalta itään Prince William Soundiin asti. Alutiiqeja on noin 3 000, mutta vain arviolta 500–1 000 yhä puhuu tätä kieltä (400 M. Kraussin mukaan vuonna 1995). Koniagin murretta puhutaan Alaskan niemimaan eteläpuolella ja Kodiakinsaarella. Chugachin murretta puhutaan Kenain niemimaalla ja Prince William Soundissa. Useimmat puhujista ovat vanhuksia, Kenain niemimaan kärjessä ja Kodiakinsaarella on nuorempiakin puhujia.


title: Siperianjupik

text: Siperianjupik on eskimo-aleuttilainen kieli. Yhdessä naukaninjupikin ja sirenikin kanssa se muodostaa siperianjupikkikielten alaryhmän. Kieltä kutsutaan myös nimillä (englanniksi) St. Lawrence Island "Eskimo" ja Bering Strait Yupik.


title: Siperianjupik

text: Kieli on yleisin jupikkikieli Siperiassa (noin 300 tuhannesta siperianjupikista, juiteista, puhuu kielen chaplino-murretta). Saint Lawrencen saarella lähes kaikki jupikit puhuvat kieltä, heitä oli vuonna 1995 1 050 (M. Krauss). Kieli on elinvoimainen Alaskassa, lapsia kasvatetaan puhumaan kieltä (1998).


title: Naukaninjupik

text: Naukaninjupik on eskimo-aleuttilainen kieli, joka kuuluu jupikkikielten kieliryhmään. Yhdessä siperianjupikin ja sirenikin kanssa se muodostaa siperianjupikkikielten alaryhmän. Kieltä kutsutaan myös nimillä (englanniksi) Naukan ja Naukanski.


title: Naukaninjupik

text: Kieltä puhutaan Lavrentijan (Лаврентия), Lorinon (Лорино) ja Uelenin (Уэлен) kylissä Tšukotkassa Venäjän Kaukoidässä. Naukaneihin kuuluu noin 350 ihmistä, joista noin 75 puhuu kieltä (vuonna 1990 L.D. Kaplan).


title: Sirenikin kieli

text: Sirenikin kieli on kuollut eskimo-aleuttilainen kieli, joka kuuluu jupikkikielten ryhmään. Yhdessä naukaninjupikin ja siperianjupikin kanssa se muodostaa siperianjupikkikielten alaryhmän.


title: Sirenikin kieli

text: 1900-luvun alkuun saakka sirenikiläiset asuivat Tšuktšien niemimaan etelärannikolla Providenije- ja Preobraženije-lahtien välillä. 1900-luvun alussa kieltä puhui noin 130 henkeä, vuonna 1954 noin 30 ja vuonna 1988 enää neljä henkeä.


title: Sirenikin kieli

text: Viimeinen kielenpuhuja kuoli Sirenikin kylässä vuonna 1997. Kylässä asuvat jupikit puhuvat nykyisin siperianjupikkia.


title: Otto Erich Deutsch

text: Otto Erich Deutsch (5. syyskuuta 1883 – 23. marraskuuta 1967) oli itävaltalainen musiikintutkija. Hänet muistetaan parhaiten vuonna 1951 laatimansa Franz Schubertin teosluettelon ansiosta. Lisäksi hän kirjoitti monia artikkeleita Schubertista ja Wolfgang Amadeus Mozartista. Deutsch myös keräsi elämäkertateokset Georg Friedrich Händelistä, Wolfgang Amadeus Mozartista ja Schubertista.


title: Aleutti

text: Aleutti on aleuttien kansan puhuma eskimo-aleuttilainen kieli. Vuonna 2007 sitä puhui erään arvion mukaan noin 155 ihmistä Aleuteilla, Pribilofsaarilla ja Alaskan niemimaalla Yhdysvalloissa sekä Venäjällä Komendöörinsaareten Beringinsaarella, Nikolskojen taajamassa.


title: Aleutti

text: Aleutin kieli kuuluu esk-aleutilaisiin kieliin, joista se muodostaa toisen suurryhmän. Toinen ryhmä ovat eskimokielet. kielellä on kaksi säilynyttä murretta, itäinen aleutti ja Atkanin aleutti. Kolmas murre, Attun aleutti, on säilynyt venäjän kanssa kreolisoituneena kielenä Komendöörisaarilla. Jotkin julkiset koulut Yhdysvalloissa tarjoavat aleutin kielen kursseja.


title: Jupikkikielet

text: Jupikkikielet eli juppikkilaiset kielet muodostavat kieliryhmän, joka kuuluu eskimo-aleuttilaisen kielikunnan eskimokielten ryhmään.


title: Jupikkikielet

text: Jupikkikieliä tunnetaan viisi.


title: CSC

text: CSC voi viitata seuraaviin:


title: Jousimiehen tähtipilvi

text: Pieni Jousimiehen tähtipilvi on Messierin luettelon kohde numero 24. Charles Messier lisäsi kohteen luetteloonsa 20. kesäkuuta vuonna 1764.


title: Jousimiehen tähtipilvi

text: Kohde ei ole perinteinen syvän taivaan kohde eli tähtisumu, tähtijoukko tai galaksi, vaan suuri Linnunradan kirkastuma ns. tähtipilvi. Kohde on itse asiassa aukko tähtienvälisessä pölyssä, joten aukosta on mahdollista nähdä tähti pitkälle Linnunrataan.


title: Jousimiehen tähtipilvi

text: Normaalisti tähtienvälinen pöly himmentää tähdet jotka ovat pölyn takana. Pöly muodostaa keskimäärin halkaisijaltaan 25 valovuoden kokoisia kasaumia, ja Maasta katsottuna näitä kasaumia on tuhannen valovuoden matkalla keskimäärin kaksi. Koska pölyssä on aukkoja, paikoin on mahdollista nähdä pölyn läpi. Pienen Jousimiehen tähtipilven kohdalla ei ole yhtään pölykasaumaa, ja aukosta on mahdollista nähdä yksi galaksimme spiraaleista. Tällaisilla alueilla on suuri merkitys Linnunradan ja galaksien rakenteiden tutkimisessa, koska muuten näkymämme Linnunrataan olisi varsin rajallinen.


title: Jousimiehen tähtipilvi

text: Kohde sisältää avoimen tähtijoukon NGC 6603, ja joissakin luetteloissa tähtijoukko saa tunnuksen Messier 24.


title: Tarot-kortit

text: Tarot eli tarokki on alkuaan italialainen kolmen hengen korttipeli. Tarot-kortit ovat 78 kortin muodostama pakka, jota käytetään myös ennustamiseen, vaikkakin alkuperältään kortit on pelaamiseen keksitty ja Tarot-pelejä pelataan edelleen yleisesti Italiassa, Ranskassa, Sveitsissä, Itävallassa ja Unkarissa.


title: Tarot-kortit

text: Tarokkikortit muodostuvat neljästä maasta, joista jokaisessa on numerokortit ässästä kymmeneen ja neljä hovikorttia, sekä 22 kortin ryhmästä jonka joka edustajassa on erityinen kuva-aihe. Pakka on todennäköisesti syntynyt 1400-luvun alun Pohjois-Italiassa, jossa sitä käytettiin pelaamiseen. Varhaisin yksiselitteinen tieto tarokin käytöstä ennustamiseen on 1700-luvun puolivälistä.


title: Tarot-kortit

text: Tarot-korteista on olemassa useita erilaisia pakkoja, jotka eroavat toisistaan kuvitukseltaan. Joskus eroavaisuuksia on myös korttien lukumäärässä, järjestyksessä ja nimissä. Italiassa käytettiin jo 1500-luvulla ”tarocchi”-pakkaa, jossa oli 78 korttia. Italialaisissa pakoissa käytetään edelleen niin kutsuttuja latinalaisia maita eli miekkoja, sauvoja, maljoja sekä kolikoita. Nämä maat ovat käytössä myös italialaisissa ja espanjalaisissa pelikorteissa. Nykypakat eroavat perinteisestä italialaisesta pakasta suhteellisen vähän. Tunnettuja nykyisin käytössä olevia pakkoja ovat muun muassa niin kutsuttu klassinen pakka ja suunnittelijoidensa mukaan nimensä saaneet Rider Waite ja Crowley. Muita ovat muun muassa ”sveitsiläinen”, Wirthin ja ”marseillelainen”. Italiassa käytetään edelleen pelaamiseen kolmea erilaista tarot-pakkaa: piemontelaista (78 korttia), bolognalaista (62 korttia) ja sisilialaista (64 korttia).


title: Tarot-kortit

text: Korttipeleissä käytettävät tarot-kortit eroavat ennustamiseen käytettävistä korteista. Tarot-pelikorteissa on yleensä korttien nurkissa indeksit, jotka auttavat tunnistamaan kortit silloin kun niitä pidetään viuhkana kädessä. Joissain tarot-pelikorteissa käytetään myös maina tavanomaisia eli ranskalaisia pataa, herttaa, ristiä sekä ruutua ja valttien (suurten salaisuuksien korttien) kuvitus ei välttämättä noudattele perinteisiä ennustuskorteissa käytettyjä kuva-aiheita. Suosittuja kuva-aiheita ovat maisemat, hovielämä ja eläimet erityisesti niin kutsutussa Cego-pakassa.


title: Tarot-kortit

text: Tarot-peleissä käytetään myös vajaita pakkoja, joista jätetään jo painovaiheessa pois alempia kortteja. Itävallassa käytetään yleisesti 54 kortin pakkaa ja Unkarissa 42 kortin pakkaa. Tällöin kortit on varustettu niin kutsutuilla ranskalaisilla mailla: pata, risti, hertta ja ruutu. Peli kehittyi tähän suuntaan ajan myötä, kun haluttiin eroon turhauttavasta arvottomien korttien peluusta. Samaan suuntaan kehittyivät myös tavallisilla korteilla pelattavat tikki-pelit.


title: Tarot-kortit

text:
Tarot-pakan 22 kuvakortin ryhmää kutsutaan usein korteistaennustajien keskuudessa suurten salaisuuksien korteiksi eli isoksi arkanaksi (Arcana maiora); tarot-pelien pelaajat kutsuvat niitä valteiksi. Tarot-pelaajien keskuudessa Arcana maiora -nimitystä pidetään yleensä erheellisenä, koska ennustaminen on kortteihin päälleliimattu ominaisuus.
Korttia numero 13 ”kuolemaa” pidetään usein virheellisesti kuoleman enteenä, vaikka kortti tarkoittaakin jonkin asian poistumista, katoamista tai uudelleensyntymistä.


title: Tarot-kortit

text: Suuren arkanan valttikorteilla on numerojärjestys, mutta korttien nimet ja numerot vaihtelevat hieman pakottain ja käännöksittäin.


title: Tarot-kortit

text: Loput pakan kortit tunnetaan korteistaennustajien keskuudessa pienten salaisuuksien kortteina eli pienenä arkanana (Arcana minora). Ne muodostuvat neljästä maasta: sauvoista, maljoista, miekoista ja kolikoista (useissa moderneissa pakoissa nimeltään pentaakkelit). Jokaiseen maahan kuuluu kymmenen numerokorttia tavallisen korttipakan tapaan, sekä neljä hovikorttia: hovipoika, ritari, kuningatar ja kuningas. Näiden korttien nimitykset kuitenkin vaihtelevat jopa harhaanjohtavan paljon. Monissa moderneissa pakoissa myös jokaiseen numerokorttiin sisältyy oma kuva-aiheensa. Ensimmäinen numerokortteihin kuvat sijoittanut pakka on italialainen Sola Busca 1400-luvulta, mutta vasta Waite-Smith -pakka vuodelta 1909 teki käytännön suosituksi.


title: Tarot-kortit

text: Varhaisimmat säilyneet tarot-kortit ja niistä säilyneet kirjalliset merkinnät ovat peräisin 1400-luvun alun Pohjois-Italiasta. Voidaan olettaa, että pakka on syntynyt siellä tuohon aikaan, sillä mitään tarot-kortteihin viittaavaa ei mainita sitä aikaisemmissa tekstilähteissä, joissa kuitenkin mainitaan tavalliset pelikortit. Tarokkipakka on luultavasti muunnelma tavallisesta pelikorttipakasta. Tavallisessa pelikorttipakassa oli tuolloin samat maasymbolit kuin tarokkipakassa. Pakan ylimääräisiä niin sanottuja ison arkanan kortteja tarvittiin valttikorteiksi peliin, joka on nykyaikaisen bridgen kantamuoto. Kaikki ison arkanan korttien silloiset kuva-aiheet muistuttavat renessanssiajan Italian kulttuurin symboleita ja kuva-aiheita. Maailman johtavan tarot-tutkijan, englantilaisen filosofi Michael Dummetin mukaan valttikorttien alkuperäinen nimitys oli ”Triumf”, joka viittasi renessanssiajan italialaisen juhlakulkueen hahmoihin. Osa hahmoista onkin tullut kristillisestä symboliikasta ja osa väärän kuninkaan päivästä. Nimitys muuttui muotoon Trump eli valtti. Tarot-sanan alkuperä on tuntematon, eivätkä okkultistien teoriat sanan merkityksestä ole todistettavissa.


title: Tarot-kortit

text: Vanhimmat säilyneistä tarot-korteista kuuluivat ylimysten omistamiin käsinmaalattuihin ja kalliisiin pakkoihin. Säilyneet kansanomaiset painetut pakat ovat niitä ainakin 20-30 vuotta uudempia. Painettuja pakkoja on säilynyt myös vähemmän luultavasti siksi, koska niitä ei pidetty säilyttämisen arvoisina taideteoksina.


title: Tarot-kortit

text: 1600-luvulta alkaen tarot levisi moniin Euroopan maihin ja se oli kansainvälisesti suosittu korttipeli. Tärkeä korttien valmistuksen keskus oli Marseillen kaupunki Ranskassa. Muuallakin valmistetut tarot-pakat seurasivat Marseillen tarokkien ulkonäköä ja rakennetta.


title: Tarot-kortit

text: Vuodelta 1750 Bolognasta on peräisin ensimmäinen kuvaus siitä, kuinka tarot-korteilla ennustetaan. Perinne on siis ollut olemassa ennen sen kirjallista kuvausta. Samantapaista ennustusmenetelmää käytetään vuonna 1527 Venetsiassa julkaistuissa Teofilo Folegnon viidessä sonetissa, joista kuvataan, kuinka päähenkilöiden kohtaloita katsotaan mahdollisesti ison arkanan korteista. Sonetit viittaavat siihen, että Italiassa on mahdollisesti ollut katkeamaton tarot-korteista ennustamisen perinne ainakin 1500-luvun alusta 1700-luvulle saakka. Italiassa tavallisia pelikortteja käytettiin ennustamiseen tosin jo vuonna 1540, jolloin Venetsiassa julkaistiin korteista ennustamisen opaskirja ”Le Sorti”. Sonetin mainitsemat kortit eivät todistettavasti ole tarot-kortteja, vaan kyseessä voi olla erillinen ennustamiseen käytetty pakka.


title: Tarot-kortit

text: 1700-luvun loppupuolella kehittyivät ensimmäiset okkultistiset tulkinnat tarokkien alkuperästä ja merkityksestä. Court de Gébelin uskoi, että tarot oli keksitty muinaisessa Egyptissä, jotta sen avulla voitaisiin säilyttää hermeettinen viisaus jälkipolville. Egyptologit eivät ole sittemmin löytäneet Egyptistä tarot-kortteja tai edes kuvauksia niistä. Court de Gébelin oli myös ensimmäinen, joka esitti romanien voineen tuoda tarot-kortit Eurooppaan. Hän uskoi aikalaistensa tapaan romanien olevan kotoisin Egyptistä eikä Intiasta. Ei kuitenkaan ole todisteita, että romanit olisivat ennustaneet tarot- tai muistakaan korteista ennen 1700-lukua. Perinteisesti he olivat ennustaneet vain kädestä. Etteilla kehitti ensimmäisen ennustamiseen suunnitellun tarot-pakan, Grand Etteilla -pakan, ja julkaisi sen vuonna 1789. Pakka oli aikanaan myyntimenestys ja se on yhä käytössä Ranskassa.


title: Tarot-kortit

text: Court de Gébelin oli ensimmäinen, joka yhdisti ison arkanan heprealaiseen kirjaimistoon. 1800-luvulla Eliphas Lévi esitti, että tarot-kortit olivat juutalaisten kabbalistien luomus. Hänen mukaansa tarot-pakan rakenne vastasi kabbalistisia teorioita. Erityisesti 22 ison arkanan korttia vastasi heprealaisen kirjaimiston 22 merkkiä ja niitä vastaavia kabbalistisia käsitteitä. Lévi löysi tarot-korteista myös kristillisiä, egyptiläisiä ja intialaisia symboleita. Mikäli kabbalistit olisivat suunnitelleen tarot-pakan, he eivät olisi kelpuuttaneet niitä siihen. Myös juutalaisuuden kuvakielto olisi tuottanut heille kortteja suunniteltaessa ongelmia.. Samoin esimerkiksi Onnenpyörä- ja Maailma-korteissa esiintyvät evankelistojen symbolit olisivat olleet juutalaisille ehdottoman kiellettyjä.


title: Tarot-kortit

text:
1800-luvun lopun okkultistinen järjestö ”Golden Dawn” sisällytti tarot-korttien salatieteelliset merkitykset omaan opetusohjelmaansa. Jokaisen jäsenen oli käsin kopiotava itselleen järjestön erityinen pakka. Pakkaa käytettiin ainakin mietiskelyn apuvälineenä.. Tältä pohjalta syntyi 1900-luvulla kaksi vaikutusvaltaista pakkaa: A. E. Waiten ja Pamela Colman Smithin laatima Waite-Smith -pakka ja Aleister Crowleyn ja Frieda Harrisin laatima Thoth-pakka.
Okkultistien tulkinnat korttien historiasta eivät ole ongelmattomia, sillä pelikorttien tutkijat ovat yksimielisiä siitä, että Tarot pelit ja pakka ovat puhtaasti eurooppalainen ja erityisesti italialainen innovaatio 1400-luvulta. Ennustaminen on liimattu kortteihin jälkikäteen aivan kuten tavallisiin pelikortteihinkin.


title: Tarot-kortit

text: Tarot-kortteja käytetään antamaan vastaus tulkitsijan esittämiin kysymyksiin. Kysymysten avulla pyritään ennustamaan tulevaisuutta, saamaan selville salattuja asioita tai järjestelemään tunnettuja asioita tulkitsijan mielessä ja tuottamaan näin oivalluksia, jotka ovat vastaus kysymykseen. Näkemys korttien käyttötarkoituksesta ja toimintaperiaatteista riippuu niiden käyttäjän maailmankuvasta. Kuva-aiheen sisältävillä korteilla on muutama laajalti hyväksytty merkitys, joskin tulkitsija voi myös improvisoida uusia, sopivaksi katsomiaan merkityksiä. On olemassa myös erilaisia perinteitä kuva-aiheita sisältämättömien numerokorttien tulkitsemiseen. Tarot on hyvin suosittu ennustusmenetelmä: pelkästään 1900-luvun kahden viimeisen vuosikymmenen aikana on julkaistu yli 230 erilaista tarot-pakkaa.


title: Tarot-kortit

text: Tarot-korteilla pelattavat korttipelit ovat yleensä tikkipelejä, joissa suurten salaisuuksien kortit muodostavat valttimaan. Italiassa tunnetuimmat pelit ovat 78 kortin pakalla pelattavat ”Scarto” ja ”Mitigati” sekä bolognalaisella pakalla pelattava ”Ottocento”. Edelleen sisilialaiselle pakalle on oma pelinsä. Ranskalainen tarot ("Jeu le Tarot") on maailmalla tunnetuin pelimuoto. Ranskassa on erillinen liitto organisoimassa tarot-turnauksia ja kontrolloimassa sääntöjä pelille. Sveitsissä pelataan ”Trucco”- ja ”Troggu”-nimisiä pelejä lyhennetyillä pakoilla. Unkarissa tarot on erittäin suosittu, kaikkein haastavin ja ehkä arvostetuin peli onkin ”unkarilainen kuvitettu tarot”. Peliä kutsutaan myös ”Kuninkaalliseksi tarokiksi”. Sen on kehittänyt prinssi Ivan Paskevits. Itävallassa pelattiin aikoinaan suosittua ”Tapp tarockia”, joka on jäänyt nykyisin suosittujen ”Zwanziger-rufenin” ja ”Konig-rufenin” varjoon. Itävallassa pelataan myös kahdelle hengelle kehitettyä ”Strochmann-Tarockia”. Lisäksi tunnetaan omat alkuperämaansa nimeä kantavat pelit ”Tsekkiläinen tarokki” ja ”Slovenialainen tarokki”.


title: Opusnumero

text: Opusnumero (latinan "opus", teos) tarkoittaa klassisessa musiikissa tietyn säveltäjän teoksen järjestysnumeroa. Opusnumerot annetaan yleensä säveltämis- tai ensiesitysajan perusteella. Opusnumero lyhennetään yleensä "Op." Lyhenteellä "WoO" ("Werk ohne Opus") tarkoitetaan "teosta ilman opusnumeroa". "Op. posth." ("opus posthumous") puolestaan tarkoittaa, että teos on julkaistu vasta säveltäjän kuoleman jälkeen.


title: Opusnumero

text:
Jos säveltäjän teoksista julkaisee luettelon joku muu kuin säveltäjä itse, ei numeroista yleensä käytetä nimitystä opusnumero.
Esimerkiksi Johann Sebastian Bachin teoksista käytetään Wolfgang Schmiederin julkaisemaa BWV-luetteloa, Wolfgang Amadeus Mozartin teoksista Ludwig von Köchelin tekemää kronologista luetteloa Köchel Verzeichnis (KV) ja Franz Schubertin teoksista D-numeroita, jotka musiikintutkija Otto Erich Deutsch on antanut niille.


title: Stigma

text: Stigma on Jeesuksen ristiinnaulitsemisesta saamia haavoja muistuttava haava tai merkki, aiheutti sen mikä hyvänsä. Stigmoja on viidenlaisia: naulan jäljet kämmenissä tai ranteissa, naulan jäljet jalkaterissä, ruoskan sivalluksia selässä, orjantappurakruunun aiheuttamat haavat päässä ja keihään pisto kyljessä.


title: Stigma

text:
Muun muassa jotkut kristityt uskovat stigmojen olevan lahja Jeesukselta. Useimmiten jäljet ilmestyvätkin uskonsa kanssa kamppailevalle tai menettäneelle henkilölle. Uskotaan että näin Jeesus 'osoittaa' olemassaolonsa.
Kerrotaan, että Pyhä Franciscus Assisilainen sai elämänsä loppuvaiheessa stigmat.


title: Stigma

text: Stigma on myös polttomerkki. Sitä käytetään myös kuvaannollisesti tarkoittaen sosiaalista asemaa osoittavaa merkkiä.


title: Stigma

text: Stigmojen ilmestymistä iholle yliluonnollisesti kutsutaan stigmatisaatioksi.


title: Ck-funktio

text: C-funktio eli tarkemmin C(G)-funktio on funktio, joka on k kertaa jatkuvasti derivoituva eli sen kaikki osittaisderivaatat ovat jatkuvia ja kertalukuun k asti olemassa avoimessa joukossa G. Jos funktio on C-funktio kaikille luonnollisille luvuille k eli sen kaikkien kertalukujen osittaisderivaatat ovat jatkuvina olemassa, niin funktiota sanotaan C-funktioksi.


title: Herbert Simon

text: Herbert Alexander Simon (15. kesäkuuta 1916 Milwaukee, Wisconsin – 9. helmikuuta 2001) oli Nobel-palkittu yhdysvaltalainen tutkija, joka keskittyi pitkällä urallaan niin taloustieteeseen, tietojenkäsittelytieteeseen, hallintotieteeseen, kognitiiviseen psykologiaan kuin filosofiaankin. Hänen yhdistävä kiinnostuksen kohteensa näissä kaikissa oli ihmisten päätöksenteko ja ongelmien ratkaisuprosessit.


title: Herbert Simon

text: Simon syntyi Milwaukeessa Wisconsinissa vuonna 1916. Hän suoritti B.A.-tutkinnon valtiotieteistä Chicagon yliopistossa vuonna 1936 ja väitteli tohtoriksi samasta yliopistosta vuonna 1943. Simon työskenteli Kalifornian yliopistossa Berkeleyssä, Illinoisin teknillisessä yliopistossa ja vuodesta 1949 Pittsburghissa Carnegie Mellon -yliopiston professorina.Simon julkaisi urallaan satoja artikkeleita ja kymmeniä kirjoja, joihin on myöhemmin viitattu laajalti.


title: Opus

text: Opus (lat. "työ") voi viitata seuraaviin:Antiikin Kreikan maantieteessä "Opus" ( tai "Opous") voi viitata seuraaviin:


title: Saukko (saari)

text: Saukko () oli Helsingin kaupungin edustalla sijainnut pieni saari. Saukko sekä viereiset Hietasaari ja Jätkäsaari yhdistettiin 1910-luvulla täyttömaalla yhdeksi suureksi, satama-alueena käytetyksi saareksi, jonne johti Ruoholahdesta leveä, yhdistetty katu- ja rautatiesilta. Alueen yhteisnimeksi tuli Jätkäsaari.


title: Saukko (saari)

text: Ruoholahden alueella yhdistettiin täyttömaalla suoraan mantereeseen Kellosaari ja Salmisaari. 1960-luvulla täytettiin myös osa Jätkäsaaren pohjoispuolisesta salmesta, jolloin laajentunut Jätkäsaarikin lakkasi olemasta saari, kunnes paikalle myöhemmin kaivettiin Ruoholahden kanava.


title: MTG

text: MTG voi tarkoittaa seuraavia asioita:


title: Magic

text: Magic voi tarkoittaa:


title: ETA (järjestö)

text: Euskadi ta Askatasuna eli ETA () oli baskien järjestö, joka ajoi Baskimaan itsenäisyyttä Espanjasta sotilaallisin keinoin. Omasta mielestään ETAlaiset olivat vapaustaistelijoita, mutta EU, YK ja Yhdysvallat pitivät sitä terroristijärjestönä. Baskimaan itsehallintoalueen lisäksi ETAn tavoitteena oli koko historiallisen Baskimaan itsenäisyys yhdistämällä Espanjan ja Ranskan alueella sijaitsevat seitsemän baskimaakuntaa.


title: ETA (järjestö)

text: Ideologialtaan ETA oli nationalistinen ja marxilais-leninistinen. Espanja pitää Batasuna-puoluetta ETAn poliittisena siipenä ja on kieltänyt sen toiminnan. Batasuna on saanut noin 10–20 prosentin kannatuksen Espanjan Baskimaan vaaleissa.


title: ETA (järjestö)

text: ETA:n iskuissa on kuollut yli 900 ihmistä. ETAn tyypillisimpiin toimintatapoihin kuuluvat autopommit ja salamurhat. Rahoitusta se on hankkinut muun muassa vaatimalla Baskimaan yrityksiltä niin sanottua vallankumousveroa. Lisäksi se on tehnyt pankkiryöstöjä ja ihmiskaappauksia lunnasvaatimuksineen. Syyskuussa 2010 ETA ilmoitti, että se ei jatka enää aseellisia iskuja, ja lokakuussa 2011 järjestö ilmoitti lopettavansa aseellisen toiminnan kokonaan.


title: ETA (järjestö)

text:
Huhtikuussa 2018 ETA julisti järjestön lopetetuksi.
ETA:n perustivat vuonna 1959 kenraali Francon diktatuuria vastustaneen, maltilliseen vasemmistoon kuuluneen Baskien kansallispuolueen (EAJ/PNV) jäsenet, jotka pitivät puoluetta tehottomana. ETA oli alun perin sosialistinen ja nationalistinen, ja jo ensimmäisessä suurkokouksessaan Ranskan Bayonnessa vuonna 1962 ETA vaati sosialismia ja Baskimaan itsenäisyyttä, mutta vasta vuonna 1965 se ryhtyi marxilais-leniniläiseksi.


title: ETA (järjestö)

text: Aluksi ETA keskittyi tuhoamaan infrastruktuuria, mutta jo 1960-luvulla se aloitti salamurhat ja muun aseellisen toiminnan. Tunnetuin veriteko on Espanjan pääministerin Luis Carrero Blancon salamurha marraskuussa 1973. Blanco oli kenraali Francon nimittämä, ja hänen kuolemansa oli kova isku vaikutusvaltaansa menettäneelle sotilashallinnolle.


title: ETA (järjestö)

text: Francon kuoleman jälkeen ETA torjui sille tarjotut armahdukset ja sen sijaan tappoi 235 ihmistä 1978–1980.


title: ETA (järjestö)

text: Syyskuussa 2006 naamioituneet ETA-taistelijat ilmoittivat, että organisaatio jatkaisi yhä aseellista toimintaansa kunnes saavutetaan ”itsenäisyys ja sosialismi Baskimaassa”. Esimerkiksi kesällä 2009 ETA:n iskuissa kuoli kolme ihmistä ja kymmeniä haavoittui, myös lapsia.


title: ETA (järjestö)

text: ETAn jäseniä kutsutaan Espanjassa joko nimityksillä "militante" tai "etarra", mutta ETAn jäsenet itse nimittävät itseään baskinkielisellä "gudari"-sanalla, joka tarkoittaa taistelijaa tai sotilasta. ETAlla on tapana ilmoittaa iskuista etukäteen puhelinsoitolla.


title: ETA (järjestö)

text: ETAn poliittinen siipi Batasuna kiellettiin Espanjassa korkeimman oikeuden päätöksellä vuonna 2003. Järjestön aktiivijäsenten tai siihen myönteisesti suhtautuvien määrä ei ole tiedossa, mutta joidenkin arvioiden mukaan jäsenmäärä saattaa nousta jopa satoihin. ETAn uskotaan kuitenkin heikentyneen 2000-kymmenluvulla merkittävästi, kun monia sen korkea-arvoisia jäseniä pidätettiin. Syyskuussa 2010 ETA ilmoitti lopettavansa aseelliset iskut. Järjestö tuli lopputulokseen useiden kuukausien harkinnan jälkeen. Baskimaan johto piti ilmoitusta sekavana ja täysin riittämättömänä. Myös sanomalehti El País piti ilmoitusta vasta oikeansuuntaisena, mutta vajavaisena, sillä järjestö ei vielä suostunut laskemaan aseitaan.


title: ETA (järjestö)

text: ETAn julistettua tulitauon Euroopan ihmisoikeustuomioistuin määräsi Espanjan viranomaiset vapauttamaan muutamia vankeina olleita ETAn jäseniä, mutta ETAn kannattajat vaativat Espanjaa vapauttamaan lisää järjestön jäseniä ja siirtämään ETAan kuuluvia vankeja eri puolilla Espanjaa olevista vankiloista Baskimaan vankiloihin lähemmäksi heidän perheitään.


title: ETA (järjestö)

text: Baskimaan itsenäisyyttä kannatti 24 % ja vastusti 63 % vuonna 2016. Vuonna 2011 ETA ilmoitti lopettavansa aseellisen taistelun lopullisesti.


title: ETA (järjestö)

text: Nykyään ETA:n entisiä jäseniä toimii vasemmistolaisessa baskinationalistisessa EH Bildu -puolueessa. Vuonna 2018 järjestö pyysi anteeksi tekemiensä terrori-iskujen uhreilta ja heidän omaisiltaan.


title: ETA (järjestö)

text: 25.4.2018 ETA ilmoitti lakkauttaneensa järjestön lopullisesti El Diario-lehdessä julkaistussa kirjeessä.Baskiseparatismirikoksista, kuten kidnappauksesta, 15 vuotta vankilassa istunut johtava poliitikko Arnaldo Otegi sanoi, että väkivallasta on kai ollut itsenäisyysliikkeelle enemmän haittaa kuin hyötyä.


title: Jules Verne

text: Jules Gabriel Verne /ʒyl vɛʁn/ () oli ranskalainen kirjailija, joka tunnetaan erityisesti tieteiskirjallisuuden edelläkävijänä. Verne kirjoitti muun muassa avaruusaluksista, lentolaitteista ja sukellusveneistä ennen kuin niitä oli olemassa.


title: Jules Verne

text: Verne syntyi Pierre ja Sofie Vernen perheeseen vanhimpana viidestä lapsesta. Hänen isänsä oli juristi. Verne vietti lapsuutensa vanhempiensa luona Loirejoella sijaitsevalla saarella. Eristäytynyt sijainti auttoi vahvistamaan hänen mielikuvitustaan ja sidettään nuorempaan veljeensä Pauliin. Yhdeksänvuotiaana heidät lähetettiin Nantesin lyseoon sisäoppilaitokseen. Siellä hän opiskeli muun muassa latinaa.


title: Jules Verne

text: Vernen elämäkerturi Marguerite Allotte de la Fuÿe loi tarinan, jonka mukaan seikkailuja kaipaava nuori Verne olisi lähtenyt salamatkustajaksi Aasiaan matkaavalle laivalle, mutta matka olisi kuitenkin katkennut lyhyeen hänen isänsä odottaessa häntä seuraavassa satamassa.


title: Jules Verne

text: Suoritettuaan lyseo-opinnot loppuun Verne lähti Pariisiin opiskelemaan lakimiestutkintoa varten. Noin vuonna 1848–1849 hän ryhtyi kirjoittamaan Michel Carren kanssa librettoja operetteihin. Joidenkin vuosien ajan hänen mielenkiintonsa jakautui teatterin ja opiskelun kesken, mutta hänen "Musée des Familles’iin" kirjoittamansa matkakertomukset näyttävät paljastaneen hänelle hänen lahjojensa suunnan: Viehättävästi liioiteltujen matkojen ja seikkailujen kuvaukset, joista välittyvät tieteelliset ja maantieteelliset yksityiskohdat lisäsivät tarinoiden uskottavuutta.


title: Jules Verne

text: Kun Vernen isä sai tietää, että poika kirjoitti mieluummin kuin luki lakia, hän lopetti poikansa taloudellisen tukemisen. Verne joutui työskentelemään osakkeenvälittäjänä, mitä hän inhosi vaikka menestyikin siinä.


title: Jules Verne

text: Tänä aikana hän tutustui kirjailijoihin Alexandre Dumas ja Victor Hugo, jotka neuvoivat häntä hieman kirjoittamisessa. Verne tapasi myös Honorine de Viane Morelin, lesken, jolla oli kaksi lasta. He menivät naimisiin 10. tammikuuta 1857. Vaimonsa kannustamana hän jatkoi kirjoittamistaan ja kustantajan etsintää. 4. elokuuta 1861 syntyi poika, Michel Verne.


title: Jules Verne

text: Vernen tilanne parani, kun hän tapasi Ranskan merkittävimpiin kustantajiin lukeutuvan Pierre-Jules Hetzelin. Hetzel luki Vernen alustavan käsikirjoituksen ilmapallolla tehdystä Afrikan tutkimusmatkasta, jonka muut kustantajat olivat hylänneet ”liian tieteellisenä”. Hetzelin avustamana Verne kirjoitti käsikirjoituksen uudelleen ja vuonna 1863 se julkaistiin kirjana nimellä "Viisi viikkoa ilmapallossa".


title: Jules Verne

text: Vernestä tuli kuuluisa ja varakas. Tästä lähtien Verneltä ilmestyi lähes joka vuosi yksi tai useampi teos. Menestyneimpiä ovat "Matka maan keskipisteeseen" (1864), "Maasta Kuuhun" (1865), "Sukelluslaivalla maapallon ympäri" (1869) ja "Maailman ympäri 80 päivässä" (ilmestyi ensimmäisen kerran "Le Temps’issä" 1872). Ensimmäisen romaaninsa jälkeen useimmat hänen teoksistaan ilmestyivät "Magazine d'Éducation et de Récréation’issa", Hetzelin kaksi kertaa viikossa ilmestyneessä julkaisussa sarjamuodossa, ennen kuin ne ilmestyivät kirjana. UNESCOn tilastojen mukaan Verne on maailman eniten käännetty kirjailija 148:lla kielellä käännettynä. Verne kirjoitti kaikkiaan kolmisenkymmentä näytelmää ja .


title: Jules Verne

text: Keisarinna Eugénie myönsi Jules Vernelle Kunnialegioonan ritarimerkin vuonna 1870. Vuonna 1872 Ranskan akatemia palkitsi romaanisarjan "Voyages extraordinaires" (Merkilliset matkat).


title: Jules Verne

text: Jules Vernestä tuli raajarikko vuonna 1886, kun hänen veljenpoikansa ampui häntä jalkaan. Verne kärsi uransa lopussa kaihista sekä kirjoituskouristuksista kädessään. Hän kuoli vuonna 1905 diabeteskohtaukseen.


title: Jules Verne

text: Euroopan avaruusjärjestön ensimmäinen miehittämätön avaruusalus, Automated Transfer Vehicle (2008), oli nimetty Jules Vernen mukaan "(Jules Verne ATV)".


title: De Moivren kaava

text:
De Moivren kaava antaa yksinkertaisen tavan laskea kompleksiluvun potenssi. Jos kompleksiluku formula_1 esitetään napakoordinaattimuodossa
formula_2,
voidaan sen formula_3:s potenssi laskea de Moivren kaavasta:
formula_4.


title: De Moivren kaava

text: De Moivren kaava toimii myös toiseen suuntaan ja mahdollistaa juurten ottamisen kompleksiluvuista.


title: Klarinetti

text: Klarinetti on puupuhaltimiin kuuluva soitin. Siinä on lähes koko soittimen pituudelta sylinterimäinen poraus ja yksinkertaisella ruokolehdellä varustettu suukappale.


title: Klarinetti

text: Klarinetti valmistetaan yleensä puusta. Yleisin puumateriaali nykyään on grenadilla, joskus harvoin ruusupuu. Puksipuuta käytetään 1700- ja 1800-lukujen mallin mukaisten klarinettien valmistuksessa. Oppilasmallisia soittimia valmistetaan myös keinoaineista, esimerkiksi ABS-muovista. Sotilassoittokuntien ulkoilmakäyttöä varten on tehty myös metallisia soittimia. Klarinetti koostuu viidestä pääosasta: suukappale, viritysputki eli päärynä, yläosa, alaosa ja kello-osa. Vain suukappaleen alkuosa sekä kello-osa ovat kartiomaisia, muut osat sylinterimäisiä. Klarinetin suukappale valmistetaan nykyään useimmiten jostakin keinomateriaalista, kuten kovakumista, muovista tai lasista, joskus myös puusta. Puusuukappaleissa ruokolehden kiinnityspinta on yleensä metallipäällysteinen ehdottoman mittapitävyyden varmistamiseksi. Varsinaisen äänen synnyttää suukappaleessa olevan ruokolehden värähtely. Lehti kiinnitetään suukappaleeseen lehdenkiristimellä, "ligatuurilla". Ligatuuri valmistetaan metallista, muovista tai nahan kaltaisista keinoaineista. Saksassa ligatuurin sijasta käytetään vieläkin yleisesti punottua silkkilankaa, jolla lehti kiinnitetään suukappaleeseen varsin kätevästi. Lehden materiaali on sama kuin oboen ja fagotin suuttimissa käytetty eli "Arundo donax" -ruoko. Muovi on jo pitkään ollut tulossa ruo'on rinnalle. Muovi ei ole perinteistä "rööripuuta" kuitenkaan pystynyt syrjäyttämään.


title: Klarinetti

text: Akustisesti klarinetti poikkeaa muista puupuhaltimista siinä, että se käyttäytyy suljetun pillin tavoin. Sen yläsävelsarja on myös suljetun pillin mukainen, joten siinä ovat hallitsevina parittomat yläsävelet. Poikkeavasta yläsävelsarjasta seuraa myös se, että klarinetin ylempi rekisteri ei ole alarekisterin oktaavi vaan duodesimi eli oktaavi ja kvintti. Tämän vuoksi klarinetin ääniala on puupuhaltimien laajin.


title: Klarinetti

text: Klarinetti vakiinnutti asemansa sinfoniaorkesterin puupuhallinryhmässä jo 1700-luvun lopulla. Joitakin konserttoja klarinetille olivat tosin säveltäneet jo barokkisäveltäjät, samoin oli satunnaisia osuuksia ollut oopperamusiikissa. Tunnetuin on Mozartin klarinettikonsertto. 1800-luvulla konserttoja klarinetille sävelsivät myös muun muassa Carl Maria von Weber ja suomalaissyntyinen Bernhard Henrik Crusell. Mozart, Weber ja Johannes Brahms ovat säveltäneet myös klarinettikvinteton. Nämä kuuluvat kamarimusiikin tunnetuimpiin teoksiin.


title: Klarinetti

text: Nykysäveltäjien tuotannossa klarinetti kuuluu suosituimpiin soittimiin. Moderneja klarinettikonserttoja ovat muun muassa Carl Nielsenin suosittu ja vaativa klarinettikonsertto (vuodelta 1928), Aaron Coplandin sekä suomalaisten säveltäjien Einar Englundin, Kimmo Hakolan, Jouni Kaipaisen, Magnus Lindbergin, Einojuhani Rautavaaran, Jukka Tiensuun, Kaija Saariahon ja Kalevi Ahon konsertot. Ruotsalaisista konsertoista tunnettu on Anders Hillborgin klarinettikonsertto ("Riikinkukkosatuja").


title: Klarinetti

text: Sotilassoittokunnissa klarinettiryhmä on yksi tärkeimmistä, ja se korvaa sinfoniaorkesterikirjallisuudesta tehdyissä puhallinsovituksissa yleensä viulut.


title: Klarinetti

text: Monien maiden kansanmusiikkiin ja Itä-Euroopan juutalaisten musiikkiin klarinetti kuuluu oleellisena osana suhteellisen helpon puhallus- ja sormitustekniikkansa vuoksi. Useampia eri puhallinsoittimia soittavat muusikot osaavat usein soittaa saksofonin ja huilun rinnalla klarinettia, koska nämä soittimet ovat sormituksellisesti verrattain lähellä toisiaan.


title: Klarinetti

text: Jazzissa klarinetti oli suosittu New Orleans -kaudella ja swingissä, uudemmassa jazzissa sen taitajia on sen sijaan melko vähän. Monet multipuhaltajat soittavat kuitenkin klarinettia saksofonin ja huilun ohella, joten klarinettia voi kuulla myös viime aikoina tehdyiltä jazzlevyiltä. Varhaisen jazzin suuri klarinetisti oli Louis Armstrongin kanssa soittanut Johnny Dodds. Swing-kauden klarinetistitähtiä olivat esimerkiksi Benny Goodman ja Artie Shaw.


title: Tarot

text: Tarot voi viitata seuraaviin:


title: Albatrossit

text: Albatrossit ("Diomedeidae") ovat ulappalintujen lahkoon kuuluva suurten, kapeasiipisten merilintujen heimo. Valtaosa albatrossilajeista elää eteläisellä pallonpuoliskolla. Siellä ne keskittyvät subantarktisille merialueille ja kylmien merivirtojen ympäristöön.


title: Albatrossit

text: Albatrossien siivet ovat kapeat, ja niiden nokka on iso, vahva ja teräväreunainen. Jaloissa ei ole taaksepäin osoittavaa varvasta (”peukaloa”) ja kolme varvasta ovat räpylän keskellä. Albatrossit voivat lentää todella pitkiä matkoja käyttäen muidenkin pitkäsiipisten lintujen ja purjekoneiden suosimaa dynaamista purjelentoa, jossa ne nousevat ylös ilmakehän nousuvirtausten mukana haaskaamatta omaa energiaansa nousuliikkeeseen.


title: Albatrossit

text: Albatrossien ravintoa ovat pienet mustekalat, kalat ja äyriäisistä eritoten krillit.


title: Albatrossit

text: Suurin osa albatrossilajeista on uhanalaisia. Osasyyllisiä niiden harvinaistumiseen ovat pitkäsiimaa käyttävät ammattikalastajat ja merten muovijäte. Albatrossi on merimiesten onnenlintu.


title: Ulappaliitäjät

text: Ulappaliitäjät ("Procellariidae") ovat keskikokoisia merilintuja. Ne elävät enimmäkseen eteläisen pallonpuoliskon valtamerillä.


title: Ulappakeijut

text: Ulappakeijut (Hydrobatidae) ovat pienikokoisia merilintuja, joita esiintyy kaikilla maailman valtamerillä. Niillä on hyvä hajuaisti, jota ne hyödyntävät ruuanhankinnassa. Ne syövät äyriäisiä ja pikkukaloja.


title: Ulappakeijut

text: Ulappakeijuihin kuuluu yksi suku, ulappakeijut ("Hydrobates") ja siihen BirdLifen Suomen mukaan 15 lajia. Heimo oli aiemmin suurempi, mutta se on 2000-luvulla tehdyissä tutkimuksissa todettu olleen parafyleettinen. Ulappakeijujen heimoon on jätetty ”pohjoisemmat” lajit, ja ”eteläisemmät” lajit kuuluvat keijujen heimoon.


title: Myrskysukeltajat

text: Myrskysukeltajat ("Pelecanoides") ovat ulappalintujen lahkoon kuuluva merilintujen suku. Siihen kuuluu neljä lajia. Ne elävät eteläisellä pallonpuoliskolla. Ne pesivät yhdyskunnissa saarissa rannikoiden lähellä.


title: Jonttu Virta

text: Jouni Antero ”Jonttu” Virta (s. 1. maaliskuuta 1956 Pori) on suomalainen kitaristi, joka tunnetaan parhaiten Dingon alkuperäisenä ja tunnetuimpana kitaristina. Dingon lisäksi Jonttu Virta on soittanut muun muassa Sleepy Sleepersissä, sekä monissa muissa kokoonpanoissa, kuten vuosina 1986–1987 Dingon jälkeen "QQ Blue" -yhtyeessä. Nykyisin Virta soittaa jälleen Dingossa sekä Sammontakojissa. Lisäksi Virta työskentelee Porin nuorten työpajalla bänditoiminnan ohjaajana. Hän on tehnyt myös musiikkia elokuviin ja televisiosarjoihin. Hän osaa soittaa myös rumpuja ja pianoa.


title: Pleistoseeni

text: Pleistoseeni on Maan historiassa geologinen aikakausi, joka alkoi noin 2,6 miljoonaa vuotta sitten ja päättyi noin 11 500 vuotta sitten. Pleistoseenikaudelle ovat olleet ominaisia toistuvat jääkaudet ja ihmisen nopea evoluutio ja aivan lopussa myös kiihtyvä kivikautinen kulttuurikehitys. Pleistoseenikaudella eli monia kauden lopussa ja seuraavan kauden alussa sukupuuttoon kuolleita eläimiä, kuten mammutti, mastodontti, sapelihammaskissa ja jättiläislaiskiainen. Pleistoseeni oli kvartäärikauden ensimmäinen osa, ja sitä seurasi nykyisin jatkuva holoseeni.


title: Pleistoseeni

text: Jo plioseenikauden loppupuolella noin 2,75 miljoonaa vuotta sitten maapallon ilmasto viileni huomattavasti. Lämpötila laski edelleen, ja noin 0,9 miljoonaa vuotta sitten alkoivat keskipleistoseenin suuret jääkaudet. Pleistoseenikauden lopussa päättyivät viime jääkausi ja ihmisen historiassa niin sanottu paleoliittinen kivikausi.


title: Pleistoseeni

text: Pleistoseeni ja holoseeni (nykyinen jääkauden jälkeinen lämpökausi) muodostavat yhdessä kvartäärikauden. Välillä oli vallalla jaottelu, jonka mukaan neogeenikausi ulottui pidemmälle ja pleistoseeni on neogeenin kolmas kausi.


title: Pleistoseeni

text: Jääkausi päättyi pleistoseenikauden lopussa, ja monet jättiläiseläimet hävisivät sen jälkeen ehkä osin ilmastonmuutosten, osin aikaisempia ihmislajeja kehittyneemmän nykyihmisen metsästämänä. Pleistoseenin ajallinen määritelmä on muuttunut asiasta käydyn pitkän keskustelun jälkeen. Aiemmin sen katsottiin alkaneen 1,8 miljoonaa tai 1,6 miljoonaa vuotta sitten. Vuonna 2009 geologinen yhteisö siirsi pleistoseenin (ja kvartäärikauden) alkukohdan 2,588 miljoonaan vuoteen, aikaan jolloin Maan ilmasto Gela-vaiheen (ja pretegelen-vaiheen) alussa kylmeni ratkaisevasti.


title: Pleistoseeni

text: Merkittävä Maan lämpötilaan vaikuttava tekijä on merivirtojen kierto. Jos päiväntasaajan lähellä on koko Maan kiertävä yhtenäinen merivirta, Maa on lämmin.


title: Pleistoseeni

text: Maapalloa viilentävät napojen lähellä pyörivät yhtenäiset kylmät merivirrat ja jäätiköitymiskykyiset mantereet korkeilla leveysasteilla. Maa oli ollut pitkään hyvin lämmin - Englannin leveysasteilla kasvoi trooppisia kasveja. Maa oli alkanut viiletä jo eoseenikaudella mannerliikuntojen takia. Noin 35 miljoonaa vuotta sitten Australia ajautui Etelämantereesta riittävän kauas, jotta leveä, kylmä merivirta saattoi kiertää Etelämantereen ympäri ja jäähdyttää maapalloa. Noin 14–13 miljoonaa vuotta sitten Afrikka törmäsi Euraasiaan.


title: Pleistoseeni

text: Välimeren paikalla silloin ollut Tethysmeri eristyi Atlantista. Tethysmeren sulkeutuminen ohjasi sen kautta kulkeneen lämpimän merivirran kiertämään Afrikan eteläkärjen viileämpien vesien kautta. Tämä käynnisti jäätiköitymisen Etelämantereella. Ilmasto viileni, arot ja savannit laajenivat ilmaston kuivumisen takia. Maa viileni edelleen muun muassa Himalajan ja Tiibetin ylängön kohoamisen takia. Noin 6 miljoonaa vuotta sitten hävisivät palmut Keski-Euroopasta. Lämpimällä merivirralla oli yhä kapea reitti Panamankannaksen tienoilla, mutta se alkoi supistua toden teolla 4,5 miljoonaa vuotta sitten. Silti maa oli nykyistä lämpimämpi vielä noin 4 miljoonaa vuotta sitten. Euroopassa oli 4–5 astetta nykyistä lämpimämpää, ja Ranskassa kasvoi suosypressejä. Maa koki tilapäisiä viilenemisiä noin 3,3 ja 3,15 miljoonaa vuotta sitten, jolloin Panamankannas näytti hetkeksi sulkeutuneen, mutta avautui uudelleen. Maa ajautui lopullisesti jääkausitilaan noin 2,75 miljoonaa vuotta sitten, kun Panamankannaksen sulkeutuminen muutti merivirrat ja Atlantin suolapitoisuuden niin, että Maan akselikallistuman ja radan muutokset saattoivat ohjailla maan lämpötiloja. Jääkausitilassa termohaliinikierto, johon kuuluu pohjoista Eurooppaa lämmittävä Golf-virta, on hyvin herkästi häiriytyvä. Kun Maan ilmasto kylmeni noin 2,75 miljoonaa vuotta sitten, alkoivat kylmät ja kuivat sekä lämpimät ja kosteat kaudet vuorotella säännöllisesti. Laajoilla alueilla metsä ja aro vaihtelivat niin, että viileällä jaksolla oli aroa ja lämpimällä metsää. Noin 0,87 miljoonaa vuotta sitten alkoi Dorst, ensimmäinen 100 000 vuotta kestänyt pitkä ja hyvin kylmä jääkausi.


title: Pleistoseeni

text: Pleistoseenikaudelle oli tyypillistä ihmisen nopea evoluutio. Pleistoseenina eli myös monia myöhemmin sukupuuttoon kuolleita jättiläismäisiä eläimiä. Kauden päättyessä tapahtui ilmeisesti ihmisen aiheuttama jättieläinten joukkosukupuutto. Tämä viime jääkauden päättymisen aikainen joukkosukupuutto tapahtui Euroopassa ja Amerikassa, ja se liittynee nykyihmisen metsästystoimintaan, mahdollisesti myös ihmisen aiheuttamiin metsäpaloihin.


title: Pleistoseeni

text: Pleistoseenia edeltävän plioseenikauden lopussa Euroopassa eli Villafrancium-lajisto, joka säilyi pitkälle pleistoseenikaudellekin, vaikka ilmasto viilenikin. Oli kolmivarpaisia "Hipparion"-hevosia, luolaleijonia, alkuhärkiä, norsuja ja niin edelleen. Pleistoseenin muutokset olivat suuria. Nykyisen kaltainen hevonen ilmestyi. Mammutti kehittyi etelänmammutista aromammutiksi ja lopulta villamammutiksi.


title: Pleistoseeni

text: Suuria kissaeläimiä eri puolilla maailmaa olivat muun muassa kissaeläimiä hieman alkeellisemman "Macharodontinae"-suvun sapelihammaskissat "Megantereon", "Homotherium", "Dinobastis" ja "Smilodon". "Dinofelis"-sapelihammaskissa eli kauden alussa. Kaudella tulivat kuvaan nykyaikaisen "Felinae"-alaheimon kissaeläimet eli muun muassa leopardi, puuma, ilves.